การประกอบธุรกิจของแต่ละสายผลิตภัณฑ์

กลุ่มสารสนเทศและโทรคมนาคม

ภาพรวม

กลุ่มฯ จำแนกธุรกิจออกเป็น 2 ส่วนงานหลัก คือ ธุรกิจด้านโทรคมนาคม และธุรกิจด้านคอมพิวเตอร์
โดยหน่วยงานด้านโทรคมนาคมเป็นผู้ให้บริการครบวงจร งานระบบพื้นฐานโทรคมนาคม
เป็นตัวแทนจำหน่ายผลิตภัณฑ์สื่อสารโทรคมนาคม
รวมทั้งเป็นผู้ให้บริการอินเทอร์เน็ตไร้สายความเร็วสูง ส่วนหน่วยงานด้านคอมพิวเตอร์
เป็นผู้ให้บริการครบวงจรงานระบบการเงิน การธนาคาร ระบบสารสนเทศและระบบคอมพิวเตอร์

ในปีที่ผ่านมา กลุ่มฯ เป็นผู้ให้บริการวางเครือข่ายระบบสื่อสาร อุปกรณ์สื่อสัญญาณ
ในหลายโครงการทั้งภาครัฐและเอกชน
แต่ในส่วนของภาครัฐมีจำนวนลดลงเมื่อเทียบกับหลายปีที่ผ่านมา
เนื่องจากภาครัฐมีการชะลองานโครงการ อย่างไรก็ตามกลุ่มฯ
ยังมีงานโครงการของภาครัฐที่ต้องทำต่อเนื่อง และรับงานโครงการใหม่ๆ จากภาคเอกชน
คาดว่าหลังจากภาครัฐเพิ่มงบประมาณ กลุ่มฯ จะได้รับงานเพิ่มขึ้นเหมือนปกติต่อไป

-   ลักษณะและการจัดหาผลิตภัณฑ์หรือบริการ

ฝ่ายฯ เป็นผู้จัดจำหน่ายสินค้าและให้บริการครบวงจรในการออกแบบ จัดหา และติดตั้งระบบต่างๆ
ได้แก่

-   ระบบสื่อสารในองค์กรของภาครัฐและเอกชน ทั้งระบบที่เป็นโครงข่ายเสียง (Voice)
    โครงข่ายข้อมูล (Data Network) และระบบการให้บริการลูกค้าสัมพันธ์ (Contact
    Center) รวมถึงการให้บริการในการจัดหาอุปกรณ์และการบริหารจัดการระบบแบบเบ็ดเสร็จ
    (Total ICT Solution) โดยปัจจุบันฝ่ายฯ เป็นผู้แทนจำหน่ายสินค้า
    และการให้บริการจากบริษัทชั้นนำของโลก เช่น NORTEL, 3 COM เป็นต้น

-   ระบบการจัดการด้านความปลอดภัยของระบบโครงข่ายสื่อสาร (Network Security
    System) สำหรับองค์กรภาครัฐและเอกชน

นอกจากนี้ ฝ่ายฯ ยังเป็นผู้แทนจำหน่ายและให้บริการผลิตภัณฑ์หลักชั้นนำ เช่น McAfee, Tipping
Point, Check Point, Trend Micro และจัดหา Turnkey Solution ให้กับลูกค้าอีกด้วย

สำหรับลักษณะการจัดหาผลิตภัณฑ์เพื่อให้บริการนั้น ส่วนใหญ่เป็นการนำเข้าจากต่างประเทศ
ภายใต้สัญญาการเป็นตัวแทนจำหน่าย
จะมีเพียงอุปกรณ์เฉพาะบางส่วนเท่านั้นที่นำเข้าหรือสั่งซื้อจากตัวแทนจำหน่ายสินค้านั้นๆ โดยตรง
สำหรับการเข้าร่วมประมูลหรือซื้อขายในลักษณะที่เป็นการขายโครงการแบบเบ็ดเสร็จ (Turn-Key
Project) เท่านั้น

-   การตลาดและภาวะการแข่งขัน

ปัจจุบันความต้องการในองค์กรของภาครัฐและเอกชนที่จะนำเทคโนโลยีต่างๆ มาใช้ เพื่อเสริม
สร้างศักยภาพและคงความได้เปรียบในตลาดมากขึ้น
การบริหารจัดการในเรื่องของความปลอดภัยในระบบเป็นอีกด้านหนึ่งที่ได้รับความสนใจเช่นกัน
จึงส่งผลให้ฝ่ายฯ มีโอกาสในการจำหน่ายสินค้าและการบริการมากขึ้นตามไปด้วย

แม้ในปัจจุบัน ตลาดจะมีการแข่งขันสูงทั้งด้านราคาและการให้บริการจากบริษัทต่างๆ
ทั้งในและต่างประเทศ ฝ่ายฯ ยังคงได้เปรียบคู่แข่งขัน
เนื่องจากการทำตลาดในธุรกิจนี้มาเป็นเวลานานกว่า 20 ปี
ทำให้มีฐานลูกค้าที่สำคัญจำนวนมากยังคงให้ความไว้วางใจ
และเชื่อถือในการให้บริการที่ดีและมีคุณภาพของฝ่ายฯ เป็นระยะเวลาอันยาวนาน ซึ่งส่งผลให้ฝ่ายฯ
มีผลประกอบการที่ดีตลอดมา

นอกจากนี้ ฝ่ายฯ มีการพัฒนาด้านบุคลากรอย่างสม่ำเสมอ
โดยให้พนักงานทุกระดับมีโอกาสได้ศึกษาฝึกอบรมในด้านต่างๆ ที่เกี่ยวข้องกับธุรกิจของกลุ่มฯ
อย่างต่อเนื่อง ทั้งจากสถาบันในประเทศและต่างประเทศ
เพื่อให้พนักงานได้เพิ่มพูนความรู้ความสามารถและทักษะพร้อมปฎิบัติงานได้อย่างมีประสิทธิภาพ

-   งานที่ยังไม่ได้ส่งมอบและโครงการในอนาคต

ปัจจุบันฝ่ายฯ มีโครงการซึ่งอยู่ในระหว่างดำเนินการ ได้แก่
โครงการจ้างทำเครือข่ายระบบสื่อสารรับแจ้งเหตุสาธารณภัย
และให้บริการข้อมูลข่าวสารพร้อมติดตั้ง จำนวน 1 ระบบ ของกรมป้องกันและบรรเทาสาธารณภัย
เป็นต้น

ในอนาคตฝ่ายฯ มีโครงการที่จะเข้าร่วมประมูลงานต่างๆ ของหน่วยงานราชการและรัฐวิสาหกิจ
ที่สำคัญ เช่น โครงการติดตั้งระบบบริการลูกค้าสัมพันธ์แบบหลายสื่อ (Multi Channel Contact
Center) โครงการบริหารจัดการด้านความปลอดภัยของโครงข่ายคอมพิวเตอร์ (Network
Security) และโครงการติดตั้งระบบสื่อสารทางเสียงบนโครงข่ายข้อมูล (VoIP Network)
เป็นต้น

-   ลักษณะและการจัดหาผลิตภัณฑ์หรือบริการ

ฝ่ายฯ เป็นผู้จัดจำหน่ายและให้บริการครบวงจร ตั้งแต่การสำรวจพื้นที่ ออกแบบระบบ จัดหา ติดตั้ง
ทดสอบ ดำเนินการรวมทั้งรับประกันคุณภาพสำหรับอุปกรณ์ระบบสื่อสารโทรคมนาคมขนาดใหญ่
ทั้งระบบสื่อสารผ่านใยแก้วนำแสง ระบบสื่อสารผ่านไมโครเวฟ ระบบสื่อสารผ่านดาวเทียม
รถถ่ายทอดสัญญาณเคลื่อนที่ผ่านดาวเทียม และระบบ Base Station ของโทรศัพท์เคลื่อนที่
โดยนำเสนอผลิตภัณฑ์ ทั้งแบบนำเข้าจากต่างประเทศ
และผลิตภัณฑ์ในประเทศที่มีคุณภาพมาตรฐานดีตามประเภทของงาน และความต้องการของลูกค้า

นอกจากนี้ ฝ่ายฯ ยังเป็นผู้แทนจำหน่ายและให้บริการติดตั้ง
รวมถึงบริการหลังการขายของผลิตภัณฑ์ตู้สาขา NEC และ LG-Nortel

-   การตลาดและภาวะการแข่งขัน

การแข่งขันค่อนข้างสูง และมีแนวโน้มจะคงความรุนแรงต่อไป เนื่องจากนโยบาย e-Auction
ของรัฐบาล งานโครงการส่วนใหญ่เป็นงานประมูล ซึ่งคู่แข่งส่วนหนึ่งเป็นบริษัทต่างชาติ

ฝ่ายฯ ให้ความสำคัญกับคุณภาพงานบริการ โดยนำเสนอสินค้าที่เหมาะสมกับสภาพธุรกิจ
และความต้องการของลูกค้า เน้นการให้บริการที่รวดเร็วมีประสิทธิภาพ
แม้ราคาเป็นปัจจัยสำคัญปัจจัยหนึ่ง

กลุ่มลูกค้างานโครงการส่วนใหญ่เป็นรัฐวิสาหกิจและราชการ กลุ่มลูกค้าของระบบโทรศัพท์
หรือระบบสื่อสารในองค์กรขนาดกลาง ได้แก่ ธุรกิจโรงแรม ธนาคาร องค์กรทั่วไปที่ไม่ใช่ราชการ
และ Supply Chain ต่างๆ ด้วยคุณภาพ ประสบการณ์ และการดำรงอยู่ในธุรกิจนี้เป็นเวลานาน
รวมถึงชื่อเสียงของบริษัทฯ ทำให้ลูกค้ามีความเชื่อมั่นในบริษัทฯ
จึงเป็นปัจจัยสนับสนุนที่สำคัญในการแข่งขัน

-   งานที่ยังไม่ได้ส่งมอบและโครงการในอนาคต

ฝ่ายฯ มีโครงการที่มีกำหนดส่งมอบในปี 2552 คือ งานสร้างข่ายสายใยแก้วนำแสง
งานปรับปรุงอุปกรณ์สื่อสาร SDH ภาคตะวันออก ของบริษัท กสท โทรคมนาคม จำกัด (มหาชน)
งานสร้างข่ายสายใยแก้วนำแสงในนครหลวง
งานระบบบริการข้อมูลความเร็วสูงโดยสายใยแก้วนำแสง ของบริษัททีโอทีจำกัด (มหาชน)
และงานติดตั้งอุปกรณ์สถานีดาวเทียมของกรมการทหารสื่อสาร

ฝ่ายฯ มุ่งที่จะหาพันธมิตรใหม่ๆ
ทั้งที่เป็นผู้ผลิตและตัวแทนจัดหาระบบอุปกรณ์สื่อสารด้านโทรคมนาคมต่างๆ
ให้เหมาะสมกับความต้องการของลูกค้า ทั้งราคาและเทคโนโลยี โดยมีแผนเข้าร่วมประมูลงานต่างๆ
ของหน่วยงานราชการและรัฐวิสาหกิจที่สำคัญๆ ไม่เพียงแต่ในกลุ่มผู้ให้บริการโทรคมนาคมเท่านั้น
แต่ยังมุ่งเป้าไปยังองค์กรขนาดใหญ่ที่มีเครือข่ายระบบสื่อสารเป็นของตัวเองด้วย

-   ลักษณะและการจัดหาผลิตภัณฑ์หรือบริการ

บริษัทฯ ให้บริการด้านเทคโนโลยีสารสนเทศ และเทคโนโลยีสื่อสารด้านการโทรคมนาคม
โดยเน้นด้านธุรกรรมอัตโนมัติ ประกอบด้วย ระบบตอบรับอัตโนมัติ
ระบบจ่ายเงินโดยสื่ออิเล็กทรอนิกส์ ธุรกิจการพัฒนาสื่ออิเล็กทรอนิกส์
ระบบการจัดการและจัดเก็บเอกสาร ระบบฝาก-ถอนเงินอัตโนมัติ
ระบบหักบัญชีเช็คระหว่างธนาคารโดยการแลกเปลี่ยนภาพเช็คแทนตัวเช็ค
เพื่อเพิ่มประสิทธิภาพและตัดการเดินทางของตัวเช็ค (Cheque Truncation)
และเครื่องอ่านและถ่ายภาพเช็ค อุปกรณ์คอมพิวเตอร์ ขนาดใหญ่
และงานเครือข่ายด้านการสื่อสารข้อมูลธุรกิจโทรศัพท์สาธารณะ ซึ่งให้บริการทั้งทางด้านการจัดหา
ติดตั้งรวมถึงการบำรุงรักษา เป็นต้น

เนื่องจากในปัจจุบันการเปลี่ยนแปลงทางกลยุทธ์ และรูปแบบการให้บริการนั้นเป็นสิ่งสำคัญ
สำหรับการแข่งขันในเชิงพาณิชย์ บริษัทฯ
จึงต้องทำการศึกษาตลาดและความต้องการของลูกค้าอยู่เสมอ
ทำให้สินค้าที่จำหน่ายอยู่นั้นต้องปรับปรุงและมีการเปลี่ยนแปลงให้ทันและสอดคล้อง
ทั้งทางด้านเทคโนโลยีสารสนเทศและโทรคมนาคม
สินค้าที่นำเสนอต้องเป็นสินค้าที่ผ่านเกณฑ์มาตรฐานซึ่งใช้อยู่แพร่หลายทั่วโลก
โดยที่บุคลากรของบริษัทฯ จะต้องสามารถดูแลและให้บริการในด้านเทคนิค
หรือโปรแกรมในบางผลิตภัณฑ์ที่ได้รับอนุญาตจากผู้ผลิต
เพื่อตอบสนองต่อความต้องการของลูกค้าในกลุ่มธุรกิจการเงินการธนาคารได้
ไม่ได้เป็นเพียงผู้แทนจำหน่ายเท่านั้น ซึ่งถือเป็นการเพิ่มมูลค่าของการให้บริการแก่ลูกค้าด้วย

-   การตลาดและภาวะการแข่งขัน

กลุ่มลูกค้าเป้าหมายของบริษัท ฯ ได้แก่ กลุ่มธุรกิจธนาคาร สถาบันการเงิน และ
กลุ่มธุรกิจโทรคมนาคมที่เป็นผู้ให้บริการและเจ้าของเครือข่าย ทั้งภาครัฐ รัฐวิสาหกิจ และเอกชน
เนื่องจากความหลากหลายของอุปกรณ์สินค้าและการบริการ
รวมถึงการเปลี่ยนรูปแบบในการให้บริการและการนำเสนอเพื่อชิงความได้เปรียบสินค้าและการบริการ
จึงต้องได้รับการพัฒนาให้มีคุณสมบัติ
และรูปแบบที่ทันสมัยตรงตามความต้องการของตลาดอยู่ตลอดเวลา

อย่างไรก็ตามบริษัทฯ ยังมีความได้เปรียบเมื่อเทียบกับคู่แข่ง ทั้งนี้เพราะบุคลากรของบริษัทฯ
มีความเชี่ยวชาญในการให้บริการและดูแลรักษาที่สามารถแก้ไขได้เอง
และตอบสนองความต้องการของกลุ่มลูกค้าได้รวดเร็ว นอกจากนี้ บริษัทฯ
ยังเน้นการนำสินค้าที่มีคุณภาพและมีความเหมาะสมกับความต้องการขั้นพื้นฐานของลูกค้าเข้ามาจำหน่าย
รวมทั้งการให้บริการเสริมหลังการขายอย่างต่อเนื่อง ทำให้บริษัทฯ ได้รับความไว้วางใจจากลูกค้า

-   งานที่ยังไม่ได้ส่งมอบและโครงการในอนาคต

บริษัทฯ มีโครงการต่อเนื่องในการติดตั้งเครื่อง EDC เครื่องฝาก และเครื่องถอนเงินสดอัตโนมัติ
ให้กับธนาคารต่างๆ

สำหรับโครงการในอนาคต บริษัทฯ
มีเป้าหมายที่จะให้บริการแบบครบวงจรมากกว่าการจำหน่ายทั่วไป และดำเนินธุรกิจประเภท
Business Outsourcing ซึ่งเป็นธุรกิจบริการที่มีความสำคัญ
และสามารถเพิ่มฐานรายได้อย่างต่อเนื่อง บริษัทฯ
มีโครงการให้บริการด้านการสื่อสารและการจัดเก็บข้อมูลเพื่อความปลอดภัยขององค์กรและการเข้าถึงของระบบ
(Identity Management Solution) นอกจากนั้น ยังมีโครงการทดแทน EDC
เครื่องเก่าซึ่งไม่รองรับเทคโนโลยีของบัตรเครดิตรุ่นใหม่ซึ่งมีชิปไมโครโปรเซสเซอร์ฝังอยู่เพื่อช่วยในการตรวจสอบและป้องกันการปลอมแปลงบัตร
(EMV) รวมทั้งเครื่องอ่านและถ่ายภาพเช็คพร้อมระบบ
ซึ่งเป็นระบบที่ธนาคารแห่งประเทศไทยจะนำมาบังคับใช้ในอนาคตอันใกล้นี้

นอกจากนี้ บริษัทฯ
ได้ตระหนักถึงการตอบแทนสังคมและชุมชนโดยได้เริ่มจัดตั้งโครงการความรับผิดชอบของธุรกิจต่อสังคม
เพื่อสังคมและชุมชน โดยร่วมกับบริษัทต่างๆ ในเครือ
รวมทั้งบริษัทคู่ค้าจากต่างประเทศและการสนับสนุนจากบริษัทแม่ เพื่อดำเนินโครงการ
โดยคาดว่าโครงการแรกสำหรับโรงเรียนในต่างจังหวัดจะใช้เวลาในการดำเนินการประมาณ 5
เดือน

-   ลักษณะและการจัดหาผลิตภัณฑ์หรือบริการ

บริษัทฯ ดำเนินธุรกิจด้านการวางระบบสารสนเทศแบบครบวงจร ได้แก่ การจำหน่าย ให้เช่า
และบริการดูแลรักษา Computer Hardware, Software, Network, Site preparation
รวมถึงการให้บริการปรึกษาด้านเทคโนโลยี สารสนเทศ การพัฒนา Application Program
และการบริหารจัดการศูนย์คอมพิวเตอร์ด้วยบุคลากรมืออาชีพ

เพื่อสร้างความมั่นใจให้กับลูกค้า
นอกจากการเข้าเป็นสมาชิกก่อตั้งของกลุ่มอุตสาหกรรมซอฟต์แวร์ของสภาอุตสาหกรรมแห่งประเทศไทย
บริษัทฯ
ยังพัฒนาตนเองให้อยู่ในระดับมาตรฐานจนได้รับการรับรองระบบการบริหารงานคุณภาพตามมาตรฐาน
ISO 9001:2000 จากสถาบันรับรองมาตรฐานไอเอสโอ (สรอ.) เมื่อปี พ.ศ. 2546, มาตรฐาน
The Capability Maturity Model for Software (SW-CMM) Level 2 เมื่อปี พ.ศ.
2548 และในปี 2551 บริษัทฯ ได้รับการรับรองมาตรฐาน The Capability Maturity Model
Integration Level 2 (CMMI) ซึ่งเป็นการปรับปรุงระบบการพัฒนา Software
Development ให้เข้าสู่มาตรฐานโลก โดยวางแนวคิดการพัฒนาให้เข้าสู่โครงสร้าง SOA
อันเป็นมาตรฐานที่ลูกค้าหลายรายต้องการในอนาคต

นอกจากการพัฒนาสินค้าแล้ว บริษัทฯ ยังให้ความสำคัญในการพัฒนาบุคลากรเช่นกัน
โดยมีแผนพัฒนาทีมงานพัฒนาซอฟท์แวร์ ให้ได้รับการรับรอง CMMI และทีม IT Outsourcing
ให้ได้รับการรับรอง ITIL (Information Technology Infrastructure Library)
Certification ซึ่งปัจจุบันบริษัทฯ มีพนักงานที่ผ่านการทดสอบในหลายสาขารวมกันมากกว่า 150
ใบรับรอง

บริษัทฯ ได้เห็นความสำคัญของการพัฒนาการศึกษาและชุมชน
เพื่อให้เกิดโอกาสที่เท่าเทียมกันต่อนักเรียน ครู และประชาชนทั่วไปในเขตภูมิภาค
จึงได้บริจาคเงินจำนวน 8 แสนบาท เข้าร่วมโครงการห้องเรียน ICT ที่โรงเรียนพุทธมงคลวิทยา
จังหวัดอุทัยธานี ซึ่งจะเป็นห้องเรียน ICT ที่พร้อมทั้งอุปกรณ์ Hardware, Software
และหลักสูตรพัฒนาครูให้สามารถสร้างเนื้อหาสำหรับการเรียนการสอนทางไกลได้
นอกจากนี้ยังได้ช่วยเหลืองานด้านสังคมโดยการร่วมทอดกฐิน ณ วัดไทรน้อย จ.พระนครศรีอยุธยา
อีกทั้งร่วมสนับสนุนการสร้างสุขา ของชมรมส่งเสริมสุขาสะอาด ตั้งแต่ปี 2549 เป็นต้นมา

-   การตลาดและภาวะการแข่งขัน

สถานการณ์ทางการเมืองที่เกิดขึ้นในปัจจุบัน ส่งผลกระทบโดยตรงต่อธุรกิจ
ก่อให้เกิดการชะลอตัวในการจัดซื้อ จัดทำโครงการด้าน IT ของภาครัฐ บริษัทฯ
ยังคงเน้นการนำเสนอแนวทาง และบริการที่มีคุณค่าคุณภาพมาตรฐาน
ในราคายุติธรรมเพื่อแก้ปัญหาและพัฒนาธุรกิจของลูกค้าให้เจริญก้าวหน้าขึ้น
และสามารถแข่งขันกับผู้ค้ารายอื่นได้ โดยเน้นการควบคุมคุณภาพและคุณค่าของสินค้า การจัดส่ง
รวมถึงการบริหารการจัดการที่มีประสิทธิภาพ และการพัฒนาความสามารถของพนักงานอย่างต่อเนื่อง
สำหรับสินค้าที่จัดจำหน่ายนั้น บริษัทฯ คัดสรรผลิตภัณฑ์จากผู้ผลิตชั้นนำที่ได้มาตรฐานคุณภาพ เช่น
IBM, HP, CISCO, Oracle, และ Microsoft นำเสนอให้กับลูกค้า

ลูกค้ากลุ่มเป้าหมายของบริษัทฯ ได้แก่ หน่วยงานราชการ รัฐวิสาหกิจ กลุ่มธุรกิจโทรคมนาคม
ธุรกิจสุขภาพ และธนาคาร โดยการจำหน่ายผ่านตัวแทนและพนักงานขายของบริษัทฯ

-   งานที่ยังไม่ได้ส่งมอบและโครงการในอนาคต

บริษัทฯ มีโครงการที่อยู่ระหว่างการดำเนินการส่งมอบหลายโครงการ ได้แก่ ธนาคารกรุงไทย
โครงการกรมบัญชีกลาง และโครงการกรมสรรพากร เป็นต้น

สำหรับโครงการในอนาคต บริษัทฯ มีโครงการขยายระบบเครือข่ายของการไฟฟ้าส่วนภูมิภาค
และกรมสรรพากร ทั้งนี้เพื่อขยายการให้บริการลูกค้าได้มากขึ้น ทำการพัฒนา Application
ให้กับธนาคารกรุงไทย และโครงการติดตั้ง Server โครงการปรับปรุงประสิทธิภาพยื่นแบบผ่าน
Internet

-   ลักษณะและการจัดหาผลิตภัณฑ์หรือบริการ

บริษัทฯ เป็นบริษัทย่อยของ บริษัท ล็อกซเล่ย์ จำกัด (มหาชน) ดำเนินธุรกิจโทรคมนาคม
โดยแบ่งออกเป็น 4 ธุรกิจหลัก คือ

1. ผลิตภัณฑ์สื่อสารโทรคมนาคม (Telecom Product) เป็นตัวแทนจำหน่ายอุปกรณ์ของ
Ericsson Enterprise Products เช่น PABX และ Huawei Telecom Products เช่น
DWDM & SDH รวมถึงให้บริการติดตั้งและการบำรุงรักษาหลังการขาย

2. ผลิตภัณฑ์สื่อสารข้อมูล (Datacom Product) เป็นตัวแทนจำหน่ายอุปกรณ์สื่อสารข้อมูล
เป็นศูนย์ฝึกอบรม ตลอดจนให้บริการงานฝึกอบรมของ 3 Com H3C Datacom Products

3. ผลิตภัณฑ์สื่อสารไร้สาย (Wireless Broadband Solution & Product)
เป็นตัวแทนจำหน่ายอุปกรณ์ของ Motorola เช่น Moto Wi4 อันได้แก่ Canopy, WiMAX, Wi-Fi
mesh และ Broadband Over Power Line ให้บริการ Wireless Transmission
solution ต่างๆ เช่น Free Space Object (FSO), Radio Frequency Repeater (RF
Repeater) และ Microwave

4. Professional Service ให้บริการบริหารงานโครงการ บริการด้านงานวิศวกรรม,
(Engineering Services), RF Design, Outsourcing Service
และให้บริการปรับปรุงคุณภาพเครือข่ายโทรศัพท์มือถือด้วยเทคนิคต่างๆ เช่น

-   การปรับปรุงเครือข่ายเพื่อเพิ่มประสิทธิภาพการให้บริการ

-   การแก้ไขจุดอับสัญญาณ (Hole fill to improve coverage)

-   เพิ่มอุปกรณ์ทวนสัญญาณ ขยายสัญญาณ (Repeater, Multi-carrier power
    amplification)

-   เพิ่มเครือข่ายสื่อสัญญาณให้ครอบคลุมภายในอาคารมากขึ้น เพื่ออำนวยความสะดวกให้ลูกค้า

บริษัทฯ ให้ความสำคัญในการคัดสรรคู่ค้า ผู้ผลิต
ทีมงานที่มีประสบการณ์และมีความชำนาญเข้าร่วมงานในแต่ละโครงการ
เพื่อขยายฐานการตลาดตลอดจนเลือกสรรผลิตภัณฑ์ที่ดีมีความนำสมัย
สามารถสนองความต้องการของลูกค้าได้

  5. ให้บริการ Wireless Broadband
  บริษัทได้รับใบอนุญาตให้เป็นผู้ประกอบกิจการโทรคมนาคม

ประเภท 3
จึงได้ขยายงานด้านบริการเป็นผู้ให้บริการสื่อสารข้อมูลความเร็วสูงโดยใช้เทคโนโลยีการสื่อสารไร้สายมาให้บริการ
เช่น Internet Broadband, Voice over IP, Video Surveillance (CCTV),
Virtual Private Network (VPN) ในกลุ่มลูกค้าองค์กร

-   การตลาดและภาวะการแข่งขัน

บริษัทฯ
มีนโยบายดำเนินธุรกิจโดยการเสนอสินค้าให้เป็นไปตามความประสงค์ของลูกค้าอย่างครบถ้วนเหมาะสม
มีการให้บริการทั้งก่อนและหลังการขายตลอด 24 ชั่วโมง ลูกค้าส่วนใหญ่ของบริษัทฯ
เป็นหน่วยงานราชการและเอกชน บริษัทฯ
มีช่องทางการจำหน่ายหลากหลายรูปแบบทั้งการจำหน่ายผ่านตัวแทนและการจำหน่ายตรงโดยพนักงานของบริษัทฯ
นอกจากนี้ยังมีการจำหน่ายผ่านผู้รับเหมาก่อสร้างของงานโครงการต่างๆ
รวมถึงการเข้าประมูลงานเอง

ด้านการแข่งขันของธุรกิจนี้แม้จะมีการแข่งขันค่อนข้างสูง
แต่ด้วยผลงานที่ได้รับความไว้วางใจจากลูกค้ามายาวนาน
รวมถึงการพัฒนาคุณภาพและบริการอย่างต่อเนื่องและทันสมัย
จึงไม่เป็นปัญหาต่อการแข่งขันของบริษัทฯ มากนัก บริษัทฯ
ยังสร้างความสัมพันธ์ที่ดีกับกลุ่มลูกค้าอย่างจริงใจทำให้ลูกค้าเชื่อถือและแนะนำลูกค้าต่อกัน
จึงสามารถขยายฐานลูกค้าได้อย่างต่อเนื่อง

-   งานที่ยังไม่ได้ส่งมอบและโครงการในอนาคต

บริษัทฯ อยู่ระหว่างดำเนินงานโครงการต่างๆ ได้แก่ โครงการขยายอุปกรณ์ควบคุมสถานีฐาน
(Base Station Controller) เครือข่ายโทรศัพท์ CDMA ของบริษัท กสท โทรคมนาคม จำกัด
(มหาชน) โครงการปรับปรุงระบบสื่อสารภายในมหาวิทยาลัยศิลปากร
และโครงการปรับปรุงระบบสื่อสาร 16 สถานี ของกรมการทหารสื่อสาร กองทัพบก
ซึ่งมีกำหนดส่งมอบในปี 2552 บริษัทฯ เน้นการทำธุรกิจที่มีผลตอบแทนดี
เป็นโครงการที่สามารถขยายธุรกิจและสร้างรายได้ให้อย่างต่อเนื่อง
อีกทั้งเป็นประโยชน์ต่อสาธารณชนและประเทศชาติ
และให้บริการบำรุงรักษาสินค้าให้แก่ลูกค้าอย่างรวดเร็วและมีประสิทธิภาพ นอกจากนี้บริษัทฯ
ยังมีเป้าหมายที่จะเป็นส่วนหนึ่งในโครงการขยายบริการและปรับปรุงคุณภาพเครือข่ายโทรศัพท์มือถือ
CDMA ไปยัง 51 จังหวัดในภูมิภาคต่างๆ ทั่วประเทศอีกด้วย เช่น งาน RF Optimization
และโครงการขยายโครงข่าย CDMA จำนวน 400 สถานี ของบริษัท กสท โทรคมนาคม จำกัด
(มหาชน) เป็นต้น

-   ลักษณะการจัดหาผลิตภัณฑ์หรือบริการ

บริษัท เน็ทวัน เน็ทเวิร์ค โซลูชั่น จำกัด ให้บริการในลักษณะของ Data Communication
System Integrator โดยจำหน่ายและให้เช่าซื้ออุปกรณ์เครือข่ายและระบบคอมพิวเตอร์
รวมถึงการออกแบบติดตั้งโครงสร้าง เครือข่ายและดูแลระบบที่เป็นลักษณะของ Mission
Critical โดยใช้เทคโนโลยี Convergence สำหรับข้อมูลเสียงและภาพ
โดยผ่านเครือข่ายหรือโครงสร้างของอินเตอร์เน็ท ทั้งนี้ การให้บริการรวมถึงการออกแบบระบบ
ให้คำปรึกษา จัดหา ติดตั้ง บริหารจัดการ และการให้บริการบำรุงรักษาระบบเครือข่าย
ให้กับลูกค้าประเภทธุรกิจขนาดกลางจนถึงธุรกิจขนาดใหญ่

-   การตลาดและภาวะการแข่งขัน

ถึงแม้ในตลาดของธุรกิจด้านระบบเครือข่ายจะมีคู่แข่งอยู่หลายราย แต่บริษัทฯ
สามารถยืนอยู่เหนือคู่แข่งในหลาย ๆ ด้าน ทั้งนี้ เพราะบริษัทฯ มีชื่อเสียงในด้านความเป็นมืออาชีพ
รวมถึงมีผลิตภัณฑ์ที่ได้รับความเชื่อถือในตลาด และสามารถทำงานได้โดยปราศจากปัญหาในภายหลัง

บริษัทฯ ดำเนินธุรกิจโดยอาศัยสินค้าที่มีคุณภาพจากบริษัทคู่ค้าที่มีชื่อเสียงของโลก เช่น Cisco
System Inc., F5 Networks, Blue Coat และ Microsoft เป็นต้น แม้ว่าบริษัทฯ
ไม่ได้เป็นผู้แทนจำหน่ายแต่ ผู้เดียวของผู้ร่วมค้ารายใดก็ดี แต่บริษัทฯ
สามารถนำเสนอการบริการที่มีคุณภาพและแตกต่างจากคู่แข่งให้แก่ลูกค้า
โดยการมีทีมขายและสนับสนุนทางเทคนิคที่ดี เพื่อความพึงพอใจของลูกค้าเป็นหลัก

ปัจจุบันการพัฒนาด้านการสื่อสารทางอินเตอร์เน็ทอย่างต่อเนื่องในประเทศ
ได้ส่งเสริมให้บริษัทมีช่องทางในการขายอุปกรณ์และบริการอย่างต่อเนื่อง รวมทั้ง บริษัทฯ
มีผลิตภัณฑ์และบริการหลากหลายที่สามารถนำเสนอให้กับลูกค้าตั้งแต่ผู้ให้บริการสายเครือข่ายผู้ให้บริการอินเตอร์เน็ท
และองค์กรขนาดกลางถึงองค์กรขนาดใหญ่
ซึ่งช่วยให้ลูกค้าสามารถบริหารการใช้งานระบบได้อย่างมีประสิทธิภาพ
และสามารถใช้ประโยชน์ในการใช้อินเตอร์เน็ทได้อย่างสูงสุดสำหรับธุรกิจ

-   งานที่ยังไม่ได้ส่งมอบและโครงการในอนาคต

ในปัจจุบัน บริษัทฯ มีงานที่อยู่ในระหว่างส่งมอบคือ โครงการของบริษัท ทีโอที จำกัด (มหาชน)
บริษัท ปตท. จำกัด (มหาชน) และการดูแลระบบเครือข่ายของลูกค้าระดับใหญ่อีกหลายโครงการ

ในอนาคต บริษัทฯ จะดำเนินการขยายงานด้านระบบรักษาความปลอดภัยของข้อมูลและเครือข่าย
ระบบสื่อสารภาพและเสียงผ่านระบบเครือข่าย และงานให้การบริการประเภท IT Outsourcing
ซึ่งคาดว่าจะเป็นที่ต้องการของตลาดอย่างมาก

นอกจากนี้ บริษัทฯ
ยังมีนโยบายที่จะรักษาไว้ซึ่งคุณภาพซึ่งรวมถึงมาตรการในการพิจารณาความมั่นคงของลูกค้าและคู่ค้า
โดยพยายามที่จะไม่ให้เกิดปัญหาในการเรียกเก็บเงินและมีนโยบายการบริหารสินค้าคงคลังให้มีจำนวนที่เหมาะสมไม่ให้สูงเกินไป
และเพิ่มความระมัดระวังในการลงทุนโดยไม่จำเป็นกับสินค้าที่อาจไม่เป็นที่ต้องการของตลาด
รวมถึงเพิ่มความระมัดระวังในการลงทุนในโครงการระยะยาวที่ต้องใช้เงินลงทุนสูง

-   ลักษณะและการจัดหาผลิตภัณฑ์หรือบริการ

บริษัทฯ เป็นบริษัทในเครือของบริษัท เน็ทวัน เน็ทเวิร์ค โซลูชั่น จำกัด
ดำเนินธุรกิจหลักด้านการให้บริการการเรียนการสอนผ่านอินเตอร์เน็ท
โดยมีลูกค้าสำคัญคือมหาวิทยาลัยราชภัฏพระนคร ที่ได้มีการทำสัญญาการให้บริการแบบ One-Stop
Service ในการให้บริการอินเตอร์เน็ทสำหรับนักศึกษาทั้งที่อยู่ในมหาวิทยาลัยราชภัฏพระนคร
และการเรียนการสอนผ่านอินเตอร์เน็ทผ่านเครือข่ายจากนอกสถาบัน ซึ่งบริษัทฯ
มีทีมงานที่เป็นผู้เชี่ยวชาญทั้งทางด้าน Multimedia
และทางด้านเทคนิคที่ให้บริการอยู่ในมหาวิทยาลัยราชภัฏพระนครมากกว่า 6 ปี

-   การตลาดและภาวะการแข่งขัน

จุดเด่นของบริษัทฯ คือ
การที่มีพนักงานที่มีความรู้ความเชี่ยวชาญในการให้บริการได้ทั้งในด้านของระบบการเรียนการสอนผ่านอินเตอร์เน็ท
และการให้บริการด้านเครือข่ายที่สอดคล้องผสมผสานกันได้เป็นอย่างดี
ซึ่งทำให้สามารถที่จะขยายงานในด้านนี้ออกไปได้อย่างเต็มประสิทธิภาพ
อีกทั้งการแข่งขันในตลาดทางด้านนี้ยังมีจำนวนจำกัด ประกอบกับลูกค้ามีความเชื่อมั่นในบริษัทฯ
ซึ่งถือเป็นข้อได้เปรียบทางการแข่งขันในตลาด ทำให้บริษัทฯ
ได้รับการต่อสัญญาอย่างต่อเนื่องในปีที่ผ่านมา

-   โครงการในอนาคต

ในอนาคต บริษัทฯ จะมีการพัฒนาระบบเพื่อให้บริการแก่มหาวิทยาลัยและบริษัทต่าง ๆ
ที่ต้องการสนับสนุนการเรียนรู้ผ่านระบบอินเตอร์เน็ทตามนโยบายของรัฐบาลให้มากขึ้น นอกจากนี้
บริษัทฯ ยังวางแผนอย่างต่อเนื่องที่จะพัฒนาอุปกรณ์ Set-top Box
และระบบการเรียนการสอนผ่านอินเตอร์เน็ทสำหรับบุคคลทั่วไปที่มีงบประมาณจำกัด
เพื่อขยายฐานการศึกษาสำหรับทุกคนในประเทศ

-   ลักษณะและการจัดหาผลิตภัณฑ์หรือบริการ

บริษัทฯ ดำเนินธุรกิจให้บริการระบบบริหารและจัดการพิกัดตำแหน่งยานพาหนะ (Fleet
Management System) แบบ Real Time ในรูปแบบ Application Service Provider
(ASP) รายแรกของประเทศไทย ภายใต้ชื่อ Fleet Expert
ที่เป็นการทำงานร่วมกันของเทคโนโลยีสื่อสารอันทันสมัยของระบบเครือข่ายโทรศัพท์เคลื่อนที่ GSM
เทคโนโลยีระบบรับ-ส่งสัญญาณดาวเทียม GPS และเทคโนโลยีระบบแผนที่ดิจิตอล
เพื่อใช้ในการค้นหา และติดตามตำแหน่งของยานพาหนะ ที่อยู่ในระหว่างการปฏิบัติงาน ณ
เวลาปัจจุบันได้ในทันที ทำให้ผู้ใช้งานสามารถรับรู้ตำแหน่งที่แน่นอนของยานพาหนะ
ด้วยค่าพิกัดแสดงตำแหน่งบนแผนที่ที่มีความถูกต้องและแม่นยำสูง
ทั้งยังสามารถควบคุมตรวจสอบความเคลื่อนไหว สถานการณ์ขับขี่ยานพาหนะ
โดยระบบสามารถแสดงระยะทางขับขี่และความเร็วในการขับขี่ได้อย่างแม่นยำ
ตลอดจนรายงานการใช้งานต่าง ๆ โดยละเอียด ผ่านระบบสื่อสารบนหน้าจอคอมพิวเตอร์จาก
ศูนย์ควบคุมการปฏิบัติงานหรือสำนักงานได้ในทันที

-   การตลาดและภาวะการแข่งขัน

บริษัทฯ มุ่งเน้นคุณภาพของสินค้าและการบริการที่ดี มีการพัฒนาสินค้าอย่างต่อเนื่อง
ให้ความสำคัญในการดูแลลูกค้า ทั้งด้านฝึกอบรม
และการให้คำแนะนำทางด้านเทคโนโลยีตลอดระยะสัญญา ด้วยราคาที่สมเหตุสมผล
กลุ่มลูกค้าเป้าหมาย ได้แก่ องค์กรที่ต้องบริหารจัดการพาหนะต่างๆ
ซึ่งมีช่องทางการจำหน่ายทั้งการขายตรง และขายผ่านตัวแทน
สำหรับสภาวะการแข่งขันนั้นมีแนวโน้มในการใช้กลยุทธ์ทั้งด้านราคา และการให้บริการที่หลากหลาย

-   งานที่ยังไม่ได้ส่งมอบและโครงการในอนาคต

บริษัทฯ มุ่งให้บริการระบบบริหาร และตรวจสอบพิกัดตำแหน่งยานพาหนะ ให้กับธุรกิจ

ลอจิสติกส์ทุกประเภท รวมถึงรถยนต์ส่วนบุคคล
และขยายธุรกิจไปยังประเทศเพื่อนบ้านตามพื้นที่ที่สัญญาณโทรศัพท์ GSM ครอบคลุมถึง โดยบริษัทฯ
จะมีการลงทุนเพิ่มเติมในด้านอุปกรณ์และเทคโนโลยีต่างๆ ที่ทันสมัย
เพื่อการดำเนินงานที่มีประสิทธิภาพ และสามารถตอบสนองความต้องการของลูกค้าได้

  -----------------------------------------------------------------------
  กลุ่มธุรกิจเทคโนโลยี

  -----------------------------------------------------------------------

ภาพรวม

กลุ่มฯ แบ่งประเภทธุรกิจเป็น 3 ส่วน คือ

  1) ธุรกิจเทคโนโลยีด้านการพิมพ์และข้อมูล

  2) ธุรกิจคอนซูเมอร์อิเล็คทรอนิกส์ และ

  3) ธุรกิจอสังหาริมทรัพย์&บริการ

การพัฒนาเทคโนโลยีของโลกที่รวดเร็วและต่อเนื่อง กอปร์กับการแข่งขันสูงในตลาดสินค้าเทคโนโลยี
ส่งผลให้กลุ่มฯ มุ่งมั่นสรรหาผลิตภัณฑ์ใหม่ๆ ที่ทันสมัยอยู่เสมอ
อีกทั้งหาแนวทางขยายการให้บริการให้ลูกค้าได้รับความพึงพอใจสูงสุด เพื่อให้กลุ่มฯ
สามารถขยายฐานลูกค้าได้กว้างยิ่งขึ้น

-   ลักษณะและการจัดหาผลิตภัณฑ์หรือบริการ

ฝ่ายฯ เป็นตัวแทนจำหน่ายโทรศัพท์เคลื่อนที่ของ Sony Ericsson , LG, Samsung
และเป็นผู้นำเข้าโทรศัพท์เคลื่อนที่ Gigabyte และ Glofiish ในประเทศไทย
โดยผสมผสานการจัดจำหน่ายเครื่องลูกข่ายโทรศัพท์เคลื่อนที่ให้มีความหลากหลาย
เพื่อตอบสนองความต้องการของลูกค้าได้ทุกกลุ่ม ตั้งแต่เครื่องสำหรับใช้งานขั้นพื้นฐาน
จนถึงเครื่องที่ใช้เทคโนโลยีขั้นสูง เช่น Smart Phone และ GPS PDA Phone รวมถึง GPS
Navigation

นอกจากการเป็นตัวแทนจำหน่ายผลิตภัณฑ์แล้ว ฝ่ายฯ
ยังได้รับการแต่งตั้งให้เป็นผู้ดำเนินการศูนย์บริการซ่อมบำรุงโทรศัพท์เคลื่อนที่ Sony Ericsson
หรือเรียกว่า Global Service Partner (GSP)
และได้แต่งตั้งตัวแทนจำหน่ายหลักร่วมให้บริการหลังการจำหน่าย
เพื่อให้ครอบคลุมพื้นที่ให้บริการทั่วประเทศและอำนวยความสะดวกให้ลูกค้าอย่างทั่วถึง
รวมทั้งยังมีการเปิดร้าน Sony Ericsson Brand Shop
ที่ใหญ่ที่สุดในประเทศไทยอยู่ที่ห้างเซ็นทรัลเวิลด์ รวมถึงช้อปสาขาอื่นๆ ตามห้างสรรพสินค้าชั้นนำ
เพื่อให้ บริการลูกค้าได้อย่างมีประสิทธิภาพมากขึ้น

-   การตลาดและภาวะการแข่งขัน

ธุรกิจจำหน่ายโทรศัพท์เคลื่อนที่มีการแข่งขันสูงมาก ฝ่ายฯ
มีแหล่งจำหน่ายปลีกเป็นช่องทางจำหน่ายหลัก ได้แก่ โซนี่อีริคสัน ช้อป, แอลจี ช้อป และ ซัมซุง
ช้อป ซึ่งเป็นร้านค้าในห้างสรรพสินค้า ชั้นนำในกรุงเทพมหานคร รวมทั้ง Modern Trade ต่างๆ
เช่น แมคโคร และคาร์ฟู ทั้งนี้ ฝ่ายฯ ยังได้เปิดช่องทางการจำหน่ายไปยังตลาดต่างประเทศ เช่น
กลุ่มประเทศในเอเชียตะวันออก ซึ่งเป็นกลุ่มที่มีแนวโน้มการจำหน่ายสูงในระยะยาว

-   โครงการในอนาคต

ฝ่ายฯ มุ่งเน้นขยายสาขา และปรับปรุงคุณภาพการให้บริการ ณ ศูนย์บริการลูกค้าต่างๆ
เพื่อให้ลูกค้าเกิดความพึงพอใจสูงสุด

-   ลักษณะและการจัดหาผลิตภัณฑ์หรือบริการ

ฝ่ายฯ ดำเนินธุรกิจเกี่ยวเนื่องกับอุตสาหกรรมการพิมพ์
โดยเป็นตัวแทนจำหน่ายเครื่องพิมพ์ความเร็วสูงข้อมูลแปรเปลี่ยนได้ (Digital Variable
Inkjet) จากประเทศสหรัฐอเมริกาของ Kodak Versamark
เครื่องพิมพ์ระบบออฟเซตจากประเทศญี่ปุ่นของ Miyakoshi นอกจากเครื่องพิมพ์ความเร็วสูง
ทางฝ่ายฯ ยังเป็นตัวแทนจำหน่ายหมึกพิมพ์ อะไหล่และอุปกรณ์การพิมพ์ ให้คำปรึกษาเกี่ยวกับการพิมพ์
และให้บริการหลังการขาย โดยมีลูกค้าประกอบด้วย หน่วยงานราชการ และเอกชน
ที่มีปริมาณงานพิมพ์สูงและเป็นข้อมูลแปรเปลี่ยนได้
และเพื่อครอบคลุมความต้องการของตลาดทางฝ่ายยังนำเข้าเครื่องพิมพ์ Digital ขนาดเล็กระบบ
Ink-jet อีกด้วย

-   การตลาดและภาวะการแข่งขัน

ความต้องการงานพิมพ์ในภาวะปัจจุบันมีการเปลี่ยนแปลงจากการพิมพ์ข้อมูลแปรเปลี่ยนได้แบบขาวดำ
มาเป็นงานพิมพ์ข้อมูลแปรเปลี่ยนได้แบบสี ดังจะเห็นได้จาก ใบแจ้งหนี้ของบัตรเครดิตต่างๆ
ใบแจ้งหนี้ค่าโทรศัพท์
ซึ่งในตลาดผลิตภัณฑ์เครื่องพิมพ์แปรเปลี่ยนได้แบบสีจะมีเครื่องพิมพ์ชนิดนี้ไม่มากนัก
โดยส่วนใหญ่คู่แข่งจะมีราคาในการพิมพ์ระยะยาวสูง (operating cost)
ในขณะที่ผลิตภัณฑ์ของทางฝ่ายฯ จะช่วยลูกค้าประหยัดในการพิมพ์ในระยะยาว
และสามารถคืนทุนให้กับลูกค้าหรือสร้างกำไรต่อเนื่องได้ ซึ่งความต้องการของตลาดสีดังกล่าว
และข้อได้เปรียบของผลิตภัณฑ์ทางด้านต้นทุนการพิมพ์
จะทำให้ทางฝ่ายมีโอกาสในการขยายตลาดในกลุ่มลูกค้าใหม่ ในขณะที่ทางฝ่ายฯ
ยังคงให้ความเชื่อมั่นต่อลูกค้าเดิมว่ายังคงได้รับการดูแลหลังการขายอย่างมีประสิทธิภาพ

-   โครงการในอนาคต

ฝ่ายฯ มีเป้าหมายที่จะมุ่งขยายตลาดเครื่องพิมพ์ความเร็วสูง ดิจิตอลสี
และครอบคลุมผลิตภัณฑ์การพิมพ์อย่างครบวงจรในส่วนของภาครัฐ ในขณะที่จะเน้นเครื่องพิมพ์
Digital Inkjet ขนาดเล็กในภาคเอกชน

-   ลักษณะและการจัดหาผลิตภัณฑ์หรือบริการ

ฝ่ายฯ
ดำเนินธุรกิจในการให้คำปรึกษาและพัฒนางานด้านการนำเทคโนโลยีการสื่อสารที่ทันสมัยมาใช้เพื่อเพิ่มประสิทธิภาพในการดำเนินธุรกิจ
และพัฒนาการแข่งขันสำหรับองค์กรธุรกิจ โดยให้บริการ 2 กลุ่มผลิตภัณฑ์คือ

1. อุปกรณ์ Radio Frequency Identification (RFID) โดยนำมาประยุกต์ วิเคราะห์
และออกแบบระบบที่สอดคล้องและตอบสนองความต้องการของลูกค้า โดยนำเสนอ Solution
ให้กับกลุ่มลูกค้าในอุตสาหกรรมต่างๆ เช่น Logistics & Supply Chain Management,
การจัดการกระบวนการ (Process Management) การให้บริการและระบบรักษาความปลอดภัย
ธุรกิจการปศุสัตว์ และทะเบียนสัตว์ (Farming and Livestock)
การตรวจสอบย้อนกลับของสินค้าและขบวนการผลิต (Traceability) การจัดการห้องสมุดอัจฉริยะ
(Intelligent Library Management) รวมถึงการจัดจำหน่าย RFID (RFID Hardware
Vendor) นำเข้าและจำหน่ายอุปกรณ์ที่เกี่ยวข้องกับเทคโนโลยี RFID และ Bar Code
โดยทางฝ่ายฯ ได้เป็นพันธมิตรธุรกิจอย่างเป็นทางการกับบริษัทชั้นนำทางธุรกิจ RFID หลายบริษัท
เช่น Motorola – Symbol, 3M และ Silicon Craft ซึ่งเป็นบริษัทออกแบบและผลิต RFID
Chip ของคนไทยอีกด้วย เป็นต้น

2. ระบบสื่อสารภายในองค์กร โดยนำเสนอ IP-PBX , Multi Channel Contact Center,
Unified Messaging ของบริษัท AVAYA Asia Pacific ซึ่งเป็นผู้นำด้าน Multi Channel
Contact Center ของโลก อีกทั้งเป็นตัวแทนจำหน่ายผลิตภัณฑ์ดาต้าเน็ทเวิร์คของบริษัท 3COM
ประเทศสหรัฐอเมริกา สำหรับรองรับระบบ VoIP
ขององค์กรในการเพิ่มประสิทธิภาพการสื่อสารในองค์กรธุรกิจ

-   การตลาดและภาวะการแข่งขัน

1. ฝ่ายฯ มีกลยุทธ์และเป้าหมายการดำเนินธุรกิจโดยมุ่งเน้นการเป็นผู้นำในตลาด
RFIDในการนำระบบที่มีประสิทธิภาพและมีผลงานความสำเร็จจากต่างประเทศเข้ามาจัดจำหน่าย
ซึ่งจะทำให้ลูกค้ามีความเสี่ยงลดลง พร้อมกันนี้ในการนำเสนอ ฝ่ายฯ เน้นการทดสอบ พัฒนา
และให้คำแนะนำในการแก้ปัญหาสำหรับขบวนการนำ RFID มาใช้งานอีกด้วย

แม้ว่าแนวโน้มการนำ RFID มาใช้งานในอุตสาหกรรมต่างๆ ภายในประเทศจะมีเพิ่มขึ้น แต่
ผู้ดำเนินธุรกิจด้านนี้ยังมีไม่มากนัก ฝ่ายฯ จึงมีคู่แข่งน้อย อีกทั้งฝ่ายฯ
ได้เป็นผู้จัดทำระบบตรวจสอบย้อนกลับสำหรับเนื้อโคขุนพันธ์กำแพงแสน
ของสหกรณ์ผู้เลี้ยงโคขุนพันธ์กำแพงแสน มหาวิทยาลัย เกษตรศาสตร์ ทำให้ฝ่ายฯ
เป็นผู้นำตลาดรายแรกในการนำระบบ RFID มาใช้ในการตรวจสอบย้อนกลับในระบบปศุสัตว์
ของประเทศไทยอย่างเต็มระบบ

2. แนวโน้มการเติบโตของตลาด IP-PABX และ Multi Channel Contact Center
ในประเทศมีสูง ฝ่ายฯ มีโอกาสมากในการขยายตลาด
และมีส่วนแบ่งตลาดระบบสื่อสารภายในองค์กรโดยผลิตภัณฑ์ AVAYA เนื่องจากบริษัทฯ
มีฐานลูกค้าอยู่เป็นจำนวนมากทั้งในภาครัฐและเอกชน
อีกทั้งลูกค้าเดิมที่เป็นองค์กรที่มีชื่อเสียงได้ให้ความไว้วางใจในผลิตภัณฑ์ และบริการของฝ่ายฯ
มีส่วนช่วยในการเพิ่มความเชื่อมั่นให้กับลูกค้าใหม่ด้วยเช่นกัน

-   โครงการในอนาคต

1. Radio Frequency Identification (RFID) : ปัจจุบันเทคโนโลยี RFID
ได้รับความสนใจและเป็นที่รู้จักมากขึ้น ในระยะเวลาที่ผ่านมาฝ่ายฯ ได้นำเสนอเทคโนโลยี RFID
ให้กับลูกค้าในอุตสาหกรรมต่างๆ และได้พัฒนา Application Software ใหม่ๆ
พร้อมทั้งคิดค้นขบวนการติดตั้ง และรูปแบบของ Tag, Reader
เพื่อให้สามารถตอบสนองการทำงานอย่างมีประสิทธิภาพ
ตามความต้องการของลูกค้าในแต่ละลักษณะธุรกิจ ตัวอย่างของลูกค้าที่ทางฝ่ายฯ
ได้ติดต่อและอยู่ในขบวนการนำเสนอและพัฒนา เช่น การพัฒนา Application
สำหรับขบวนการผลิตสินค้า การตรวจสอบย้อนกลับผลิตภัณฑ์ ทั้งทางด้านอุตสาหกรรม
และทางด้านการเกษตร การนำเอา RFID
ไปใช้ร่วมกับงานปศุสัตว์และการจัดทำทะเบียนประวัติของสัตว์
และการปรับปรุงพันธุ์สัตว์โดยได้รับความร่วมมือจากมหาวิทยาลัยชั้นนำของภาครัฐและหน่วยงานเอกชนที่เกี่ยวข้องอีกหลายหน่วยงาน

2. ผลิตภัณฑ์ AVAYA : ฝ่ายฯ จะนำเสนอ Application ใหม่ๆ
บนระบบเดิมของลูกค้าเพื่อให้ลูกค้าได้มีการขยายระบบ และใช้ระบบได้เกิดประโยชน์สูงสุด
เพื่อให้เป็นกรณีตัวอย่างอ้างอิงความสำเร็จในการดำเนินธุรกิจ AVAYA กับลูกค้าใหม่ของฝ่ายฯ
ที่มุ่งเน้นทางด้านของ Enterprise Business และ หน่วยงานราชการต่างๆ

-   ลักษณะและการจัดหาผลิตภัณฑ์หรือบริการ

บริษัทฯ ดำเนินธุรกิจด้านอินฟอร์เมชั่นเทคโนโลยี โดยเป็น System Integrator ครบวงจร คือ
ให้คำปรึกษา ติดตั้ง พัฒนาระบบงาน และบำรุงรักษา
ด้านระบบวิเคราะห์ข้อมูลให้กับลูกค้าทั้งหน่วยงานราชการและเอกชน
ซึ่งจำเป็นต้องใช้ข้อมูลเหล่านั้นมาประกอบการวางแผนและบริหารงานให้สอดคล้องกับภารกิจของหน่วยงานนั้น

บริษัทฯ เป็นพันธมิตรกับบริษัทเจ้าของผลิตภัณฑ์ซอฟท์แวร์ทั้งในประเทศและต่างประเทศ
การนำเสนอผลิตภัณฑ์แต่ละโครงการขึ้นอยู่กับขนาดของงาน และความต้องการของลูกค้า
รวมถึงการเป็นพันธมิตรกับบริษัทพัฒนาซอฟท์แวร์
เพื่อให้ระบบงานที่จะนำเสนอตรงกับความต้องการของลูกค้ามากขึ้น

-   การตลาดและภาวะการแข่งขัน

กลุ่มลูกค้าของบริษัทฯ ได้แก่ หน่วยงานที่มีการป้องกันและปราบปรามอาชญากรรม หน่วยงาน
ที่เกี่ยวข้องกับการดูแลการฉ้อโกงในธุรกิจที่เกี่ยวกับการเงิน
ทั้งภาคราชการและเอกชนซึ่งรวมถึงภาคธนาคารที่ต้องการนำข้อมูลมาใช้ในการวิเคราะห์ในการสนันสนุนการป้องกันและปราบปรามการฟอกเงิน
และบริหารงาน

ช่องทางการจำหน่ายจะเป็นในรูปโครงการซึ่งจะติดต่อโดยตรงกับลูกค้า
การแข่งขันของธุรกิจนี้อาศัยความไว้วางใจและความเชื่อมั่นในระบบและบริการที่ประทับใจมากกว่าการแข่งขันด้านราคา

-   โครงการในอนาคต

บริษัทฯ วางแผนนำเสนอระบบต่างๆ ให้แก่สถาบันการเงินต่างๆ รวมทั้งธุรกิจหลักทรัพย์ นอกจากนี้
ยังมีแผนการขยายฐานลูกค้าไปยังกลุ่มธุรกิจประกันภัยและธุรกิจ Non-Bank
ที่มีความเกี่ยวข้องกับธุรกรรมทางการเงินด้วย

-   หน้าที่และความรับผิดชอบของหน่วยงาน

บริษัทฯ ประกอบธุรกิจด้านอสังหาริมทรัพย์ ให้บริการเช่าอาคารสำนักงานและให้เช่าป้ายโฆษณา
รวมทั้งธุรกิจด้านการรักษาความปลอดภัย งานบริการรักษาความสะอาด
และดูแลระบบสาธารณูปโภคอาคารสำนักงาน ตลอดจนงานด้านบริการอื่นๆ แบบครบวงจร
รวมทั้งทำการศึกษาความเป็นไปได้ของการลงทุนในอสังหาริมทรัพย์แต่ละโครงการ
โดยทำการค้นคว้า วิเคราะห์ข้อมูล และจัดทำรายงานสรุป เพื่อเป็นแนวทางในการตัดสินใจ

-   ผลการดำเนินงานในปีที่ผ่านมาและโครงการในอนาคต

ในปี 2551 บริษัทฯ ได้ขยายงานการพัฒนาอสังหาริมทรัพย์ งานบริการด้านอื่นๆ
รวมถึงทำการปรับปรุงอาคารและงานระบบให้อยู่ในสภาพที่ดีอยู่เสมอ นอกจากนี้บริษัทฯ
ได้พยายามพัฒนาบุคลากรและระบบงานต่างๆ เพื่อรองรับการให้บริการลูกค้าและการขยายงาน
โดยยังคงมุ่งเน้นการขยายงานด้านการพัฒนาอสังหาริมทรัพย์และงานบริการแบบครบวงจรที่ให้ผลตอบแทนที่เหมาะสม
อันจะทำให้บริษัทฯ เติบโตยิ่งขึ้นต่อไปอย่างต่อเนื่อง

  -----------------------------------------------------------------------
  กลุ่มธุรกิจงานโครงการ

  -----------------------------------------------------------------------

ภาพรวม

กลุ่มฯ ดำเนินธุรกิจด้านงานสาธารณูปโภค ได้แก่ ระบบสื่อสารโทรทัศน์และวิทยุ ระบบขนส่ง
ระบบพลังงาน ระบบไฟฟ้า ระบบการจัดการน้ำและของเสีย
โดยเข้าประมูลเพื่อเป็นผู้ให้บริการในโครงการต่างๆ ทั้งของภาครัฐ รัฐวิสาหกิจ และเอกชน
ทั้งในประเทศและต่างประเทศ โดยครอบคลุมตั้งแต่การสำรวจ ออกแบบ ติดตั้ง
พัฒนาระบบตามความต้องการของลูกค้า รวมทั้งทำการบำรุงรักษา
และให้คำปรึกษางานโครงการต่างๆ

แม้ในปี 2551 สภาพเศรษฐกิจโดยรวมได้รับผลกระทบจากวิกฤติสถานการณ์ต่างๆ กลุ่มฯ
ยังคงได้รับความไว้วางใจจากลูกค้าให้เป็นผู้ดำเนินงานโครงการต่างๆ เป็นระยะ
อีกทั้งมีงานโครงการระยะยาวที่ต้องดำเนินการ จึงมั่นใจได้ว่าในอนาคตกลุ่มฯ
ยังมีงานรองรับอย่างต่อเนื่อง

-   ลักษณะการจัดหาผลิตภัณฑ์หรือบริการ

ฝ่ายฯ ดำเนินธุรกิจโดยเป็นตัวแทนจำหน่ายอุปกรณ์เครื่องส่งโทรทัศน์ เครื่องส่งวิทยุ
อุปกรณ์สำหรับห้องผลิตรายการโทรทัศน์และวิทยุ รวมถึงเป็น System Integrator
เพื่อประมูลงานขาย ออกแบบ ติดตั้ง ก่อสร้างสถานีวิทยุและโทรทัศน์ ให้แก่หน่วยงานราชการ
รัฐวิสาหกิจ หน่วยงานเอกชน ที่เกี่ยวข้อง อีกทั้งยังให้ความร่วมมือกับหน่วยงานต่างๆ
ในการเผยแพร่ความรู้ด้านเทคโนโลยี ทดลองและทดสอบการออกอากาศในระบบดิจิตอล

ผลิตภัณฑ์ด้านโทรทัศน์และวิทยุส่วนใหญ่เป็นสินค้าเทคโนโลยี จึงจำเป็นต้องนำเข้าจากต่างประเทศ
เช่น ประเทศสหรัฐอเมริกา ประเทศญี่ปุ่น และยุโรป รวมกับการจัดซื้อจากบริษัทคู่ค้าภายในประเทศ
ที่เป็นตัวแทนสินค้า

-   การตลาดและภาวะการแข่งขัน

 จากพระราชบัญญัติการประกอบกิจการกระจายเสียงและกิจการโทรทัศน์ฉบับล่าสุด มีความเป็นไปได้ที่จะก่อให้เกิดการเปลี่ยนแปลงทางเทคโนโลยีในการออกอากาศที่ทันสมัย ทั้งด้านโทรทัศน์และวิทยุในระบบดิจิตอล ซึ่งเพิ่มความสามารถในการออกอากาศได้ถึง 4-6 โปรแกรม ทำให้เกิดแรงกระตุ้นสำหรับลูกค้าในการขยายธุรกิจและปรับเปลี่ยนเทคโนโลยี ดังนั้นความต้องการในตลาดจึงยังสูงอยู่

กลุ่มลูกค้าของฝ่ายฯ เป็นหน่วยงานราชการ รัฐวิสาหกิจ
และเอกชนที่ประกอบกิจการด้านโทรทัศน์และวิทยุ เช่น กรมประชาสัมพันธ์ สถานีโทรทัศน์กองทัพบก
ช่อง 5 บริษัท อสมท จำกัด (มหาชน) สถานีวิทยุกระจายเสียงรัฐสภา หน่วยบัญชาการทหารพัฒนา
กองทัพไทย เป็นต้น

-   งานที่ยังไม่ได้ส่งมอบและโครงการในอนาคต

ฝ่ายฯ มีงานโครงการที่คาดว่าจะเสร็จสิ้นในต้นปี 2552 ดังนี้ โครงการย้ายเครื่องส่งโทรทัศน์และ

จัดหาเครื่องส่งวิทยุกระจายเสียง จังหวัดแม่ฮ่องสอน ของกรมประชาสัมพันธ์ โครงการจัดซื้อเครื่องส่งวิทยุกระจายเสียง ของหน่วยบัญชาการทหารพัฒนา กองทัพไทย และโครงการปรับปรุงประสิทธิภาพเครื่องส่งวิทยุกระจายเสียง สำนักงานเลขาธิการสภาผู้แทนราษฎร

ในอนาคต ฝ่ายฯ มีนโยบายขยายตลาดทั้งด้านสินค้าและการให้บริการ
โดยอยู่ระหว่างการศึกษาสินค้าที่จะตอบสนองความเปลี่ยนแปลงระบบการออกอากาศเป็นระบบดิจิตอล
สินค้าระบบสื่อสารโทรคมนาคมและไอที รวมถึงความเป็นไปได้ในการลงทุนร่วมกับภาคเอกชนต่าง ๆ

-   ลักษณะและการจัดหาผลิตภัณฑ์หรือบริการ

ฝ่ายฯ ดำเนินธุรกิจประเภท System Integrator ในส่วนงานไฟฟ้า และเครื่องกล (E&M
Works) ซึ่งประกอบด้วย ระบบอาณัติสัญญาณรถไฟ (Railway Signalling) ระบบเก็บเงิน
และระบบควบคุมการจราจรบนทางด่วน (Toll Collection & Traffic Control System)

ผลิตภัณฑ์ของฝ่ายฯ ส่วนใหญ่เป็นการนำเข้ามาจากต่างประเทศ แล้วนำมาประกอบรวมเข้าเป็นระบบ
(Integrate) เพื่อจำหน่ายให้กับลูกค้า โดยฝ่ายฯ
ให้ความสำคัญกับการใช้อุปกรณ์นำเข้าที่ไม่มีผลกระทบต่อสิ่งแวดล้อม

-   การตลาดและภาวะการแข่งขัน

นโยบายของรัฐบาลที่ให้ความสำคัญกับงานก่อสร้างระบบสาธารณูปโภค
โดยเฉพาะการขนส่งทางถนนและระบบราง สร้างโอกาสธุรกิจให้กับฝ่ายฯ
โดยการเข้าร่วมประมูลงานระบบดังกล่าวจากหน่วยงานของรัฐวิสาหกิจที่รับผิดชอบ ได้แก่
การรถไฟแห่งประเทศไทย และการทางพิเศษแห่งประเทศไทย
โดยเป็นคู่ค้ากับบริษัทต่างชาติที่มีชื่อเสียงและมีเทคโนโลยีที่มีคุณภาพในราคาที่เหมาะสม เช่น
ประเทศทางยุโรป เป็นต้น เนื่องจากผลิตภัณฑ์ที่ฝ่ายฯ
นำเสนอเป็นผลิตภัณฑ์ที่ต้องใช้ผู้ชำนาญการเฉพาะ การแข่งขันจึงไม่รุนแรงมากนัก

-   งานที่ยังไม่ได้ส่งมอบและโครงการในอนาคต

งานที่อยู่ระหว่างดำเนินการ คือ โครงการ Traffic Control
ของการทางพิเศษแห่งประเทศไทย ซึ่งมีกำหนดส่งมอบงานในปี 2552 นอกจากนี้ฝ่ายฯ
ยังคงติดตามความคืบหน้าแผนงาน และนโยบายในการพัฒนาระบบขนส่งของรัฐบาล
รวมทั้งพิจารณาความเป็นไปได้ทางธุรกิจในอนาคตอย่างต่อเนื่อง

-   ลักษณะและการจัดหาผลิตภัณฑ์หรือบริการ

ฝ่ายฯ ดำเนินธุรกิจงานวิศวกรรมเทคโนโลยีระบบควบคุม คือ ระบบควบคุมอัตโนมัติ (Automation
Control System), ระบบควบคุมและสั่งการระยะไกล (Supervisory Control and Data
Acquisition หรือ SCADA System) และระบบตรวจวัดข้อมูลโทรมาตร (Telemetry)
โดยส่วนใหญ่จะเป็นระบบขนาดใหญ่สำหรับงานสาธารณูปโภคและธุรกิจอุตสาหกรรมขนาดใหญ่
โดยให้บริการครบวงจรตั้งแต่การออกแบบระบบการจัดซื้อจัดหา System Integration ติดตั้ง
ทดสอบ ฝึกอบรม และซ่อมบำรุง

ฝ่ายฯ มีพันธมิตรทางธุรกิจซึ่งเป็นเจ้าของเทคโนโลยีระบบควบคุม และระบบ SCADA
ที่มีผลิตภัณฑ์หลากหลาย มีเทคโนโลยีก้าวหน้า ผลงานและประสบการณ์ดี ดังนั้นฝ่ายฯ
จึงสามารถจัดซื้อจัดหาผลิตภัณฑ์หรือบริการได้ตรงตามความต้องการของลูกค้า

ฝ่ายฯ ให้บริการด้วยสำนึกในความรับผิดชอบต่อสิ่งแวดล้อมและสังคม โดยเฉพาะอย่างยิ่งฝ่ายฯ
เป็นผู้ให้บริการในระบบโทรมาตร เพื่อติดตาม เฝ้าระวัง และเตือนภัยสภาพน้ำ สภาพอากาศ
และสิ่งแวดล้อม

-   การตลาดและภาวะการแข่งขัน

ถึงแม้ว่า ตลาดระบบควบคุมจะมีการแข่งขันสูง แต่ฝ่ายฯ
มีผลงานในระบบควบคุมของโครงการขนาดใหญ่ที่ต้องใช้เทคโนโลยีที่ก้าวหน้า
และซับซ้อนที่ต้องใช้ประสบการณ์ในการบริหารโครงการ อีกทั้งฝ่ายฯ
มีประสบการณ์ในการทำงานร่วมกับบริษัทนานาชาติอย่างหลากหลาย ทั้งที่เป็นเจ้าของเทคโนโลยีเอง
และเป็นบริษัทรับเหมาข้ามชาติรายใหญ่ และปัจจุบัน ฝ่ายฯ เป็นผู้ให้บริการระบบ
โทรมาตรรายเดียวที่มีผลงานระบบโทรมาตรทางอุทกวิทยาครบทั้ง 3 ด้าน คือ
ระบบโทรมาตรเพื่อการพยากรณ์น้ำ ระบบโทรมาตรเพื่อเตือนภัยน้ำ
และระบบโทรมาตรเพื่อการบริหารจัดการน้ำ ฝ่ายฯ จึงมีผลงานและประสบการณ์เป็นจุดขายที่สำคัญ

ช่องทางการจำหน่าย ส่วนใหญ่จะเป็นการประมูลงาน การเข้าหาลูกค้าโดยตรงเป็นหลัก การเรียก
ใช้บริการจากลูกค้าเดิม และเป็นตัวแทน (Approved Vendor)
จากบริษัทรับเหมาข้ามชาติรายใหญ่ อีกทั้งฝ่ายฯ
ยังได้พัฒนาส่วนงานลูกค้าสัมพันธ์เพื่อประสานงานกับลูกค้าอย่างต่อเนื่อง

-   งานที่ยังไม่ได้ส่งมอบและโครงการในอนาคต

โครงการที่มีกำหนดส่งมอบในปี 2552 ได้แก่
โครงการจัดหาอุปกรณ์และติดตั้งระบบโทรมาตรอุทกวิทยาลุ่มน้ำท่าจีนของกรมชลประทาน
ระบบควบคุมโรงไฟฟ้าพลังความร้อนร่วมบางปะกง หน่วยที่ 3 และ 4 ของการไฟฟ้าฝ่ายผลิตฯ
ระบบควบคุมโรงไฟฟ้าพลังความร้อนร่วมพระนครใต้ หน่วยที่ 2 ของการไฟฟ้าฝ่ายผลิตฯ
และระบบควบคุมโรงผลิตก๊าซธรรมชาติเหลว (LNG)

-   ลักษณะและการจัดหาผลิตภัณฑ์หรือบริการ

ฝ่ายฯ ดำเนินธุรกิจที่เกี่ยวข้องกับระบบพลังงานให้แก่ภาครัฐและภาคเอกชน
โดยให้บริการในลักษณะงานบริการรวมระบบ (System Integration)
ซึ่งครอบคลุมตั้งแต่การดำเนินการทางด้านวิศวกรรม การออกแบบ การจัดหาผลิตภัณฑ์
การดำเนินการก่อสร้าง และการบริหารโครงการ เพื่อให้เป็นไปตามความต้องการของลูกค้า เช่น
งานก่อสร้างและปรับปรุงสถานีไฟฟ้า งานก่อสร้างระบบสายส่งและสายจำหน่าย
งานก่อสร้างเคเบิ้ลใต้ดิน งานเคเบิ้ลใต้น้ำ
งานจัดหาและติดตั้งระบบควบคุมการทำงานของสถานีไฟฟ้า ระบบผลิตไฟฟ้าพลังงานแสงอาทิตย์
ระบบไฟฟ้าสำหรับโรงงาน อาคารสูง ระบบสาธารณูปโภค
รวมถึงการให้บริการด้านงานระบบไฟฟ้าทั่วไป ได้แก่ งานบำรุงรักษา งานบริการทดสอบระบบ
และงานให้คำปรึกษาด้านระบบไฟฟ้า เป็นต้น

ฝ่ายฯ มีความสัมพันธ์ที่ดีมากกับคู่ค้าซึ่งเป็นผู้ผลิต
และตัวแทนจำหน่ายที่น่าเชื่อถือจากทั้งในประเทศและต่างประเทศ ทำให้การจัดหาผลิตภัณฑ์ของฝ่ายฯ
เป็นไปอย่างเหมาะสมต่องานและการนำเสนอต่อลูกค้า

-   การตลาดและภาวะการแข่งขัน

จากการที่ภาครัฐได้จัดสรรงบประมาณในการลงทุนด้านระบบไฟฟ้าและพลังงานอย่างต่อเนื่อง
เพราะถือเป็นปัจจัยสำคัญในการพัฒนาประเทศและความเป็นอยู่ของประชาชน
ภาคเอกชนเริ่มให้ความสนใจในการลงทุนด้านระบบไฟฟ้าและพลังงานมากขึ้น
จึงเป็นโอกาสทางธุรกิจที่ดีของฝ่ายฯ และจากการที่ฝ่ายฯ ดำเนินธุรกิจด้านนี้มาเป็นเวลานาน
โดยยึดมั่นนโยบายด้านการให้บริการอย่างมีคุณภาพ รวมทั้งบุคลากรในฝ่ายฯ ที่เป็นผู้ที่มีความรู้
ความชำนาญเป็นอย่างดี จึงทำให้มีชื่อเสียงเป็นที่ยอมรับ
และได้รับความไว้วางใจจากลูกค้าอย่างต่อเนื่อง เป็นผลให้ฝ่ายฯ มีสถานภาพและศักยภาพที่ดี
ลูกค้าหลักของฝ่ายฯ ประกอบด้วย การไฟฟ้าส่วนภูมิภาค การไฟฟ้านครหลวง
และการไฟฟ้าฝ่ายผลิตแห่งประเทศไทย

ฝ่ายฯ จำหน่ายสินค้าและบริการให้กับลูกค้า โดยการเข้าร่วมประกวดราคา
ทั้งในลักษณะที่เป็นผู้รับเหมาโดยตรง ผู้รับเหมาช่วง และเสนอขายโดยตรงให้กับลูกค้า โดยฝ่ายฯ
มีนโยบายให้ความสำคัญต่อการออกแบบ การจัดหาผลิตภัณฑ์
และการควบคุมการดำเนินงานที่มีประสิทธิภาพ เพื่อให้ตรงต่อความต้องการของลูกค้ามากที่สุด

-   งานที่ยังไม่ได้ส่งมอบและโครงการในอนาคต

ฝ่ายฯ มีโครงการที่อยู่ระหว่างดำเนินการเพื่อส่งมอบในปี 2552 ได้แก่
งานจัดหาและติดตั้งระบบไฟฟ้า La Royale Beach Condominium (ส่วนเพิ่มเติม) จังหวัดชลบุรี
งานก่อสร้างสถานีไฟฟ้า 115-22kV จำนวน 5 แห่ง ให้กับการไฟฟ้าส่วนภูมิภาค
และงานก่อสร้างระบบสายส่งใต้ดินระดับแรงดัน 115kV ให้กับบริษัท พีทีที ยูทิลิตี้ จำกัด
รวมทั้งงานจัดหาและติดตั้งอุปกรณ์ Field Device Interfaces ของการไฟฟ้าส่วนภูมิภาค
ซึ่งมีกำหนดแล้วเสร็จในปี 2555

ฝ่ายฯ มีเป้าหมายที่จะสร้างชื่อเสียงให้เป็นที่ยอมรับในด้านงานจัดหาและติดตั้งระบบไฟฟ้า
รวมทั้งการดำเนินงานที่เกี่ยวข้องกับพลังงาน เช่น งานด้านพลังงานทดแทน
งานบริหารจัดการพลังงาน
และการเป็นตัวแทนจำหน่ายอุปกรณ์ระบบไฟฟ้าและพลังงานอย่างครบวงจร
เพื่อทำให้งานบริการของฝ่ายฯ สามารถครอบคลุมงานระบบไฟฟ้าและพลังงานทั้งหมด

อีกทั้งมีนโยบายมุ่งเน้นขยายตลาดในกลุ่มลูกค้าเอกชนที่ดำเนินธุรกิจทางด้านการผลิตพลังงาน
และกลุ่มลูกค้าในนิคมอุตสาหกรรมต่างๆ
เนื่องจากกลุ่มธุรกิจดังกล่าวมีแนวโน้มในการลงทุนที่เพิ่มขึ้นอย่างต่อเนื่อง
และมีโครงการใหม่ๆที่กำลังจะเกิดขึ้นอีกมากมาย

-   ลักษณะและการจัดหาผลิตภัณฑ์หรือบริการ

แผนกฯ ดำเนินธุรกิจจัดหา นำเข้า
และติดตั้งสายส่งไฟฟ้าแรงสูงให้กับลูกค้าโดยนำเสนอผลิตภัณฑ์ตามความต้องการของลูกค้า
รวมทั้งนำเข้าอุปกรณ์หลักจากต่างประเทศในลักษณะเป็น Complete Set และจ้างผลิตอุปกรณ์อื่นๆ
ภายในประเทศ เพื่อรวบรวมนำไปติดตั้งให้แก่ลูกค้า

-   การตลาดและภาวะการแข่งขัน

ลูกค้าส่วนใหญ่เป็นหน่วยงานรัฐวิสาหกิจที่ต้องการใช้ผลิตภัณฑ์นี้โดยตรง เช่น
การไฟฟ้าฝ่ายผลิตแห่งประเทศไทย ฯลฯ แผนกฯ จะติดต่อกับลูกค้าโดยตรง
โดยนำเสนอผลิตภัณฑ์ที่มีคุณภาพในราคาเหมาะสม และมีเจ้าหน้าที่
ที่มีความชำนาญเฉพาะทางเป็นพิเศษในการดำเนินงาน จึงทำให้แผนกฯ มีความพร้อมมากกว่าคู่แข่ง

-   โครงการในอนาคต

แผนกฯ มีแผนที่จะขยายกลุ่มลูกค้าเพิ่มขึ้นในส่วนภูมิภาคและประเทศเพื่อนบ้าน

-   ลักษณะและการจัดหาผลิตภัณฑ์หรือบริการ

ฝ่ายฯ ดำเนินธุรกิจด้านสิ่งแวดล้อม การรักษาสมดุลของสิ่งแวดล้อม
การปรับสภาพสิ่งที่เสียให้คืนสภาพดีสามารถนำกลับมาใช้ประโยชน์ได้อีก
โดยเฉพาะอย่างยิ่งเกี่ยวกับธุรกิจน้ำประปา ธุรกิจการจัดการน้ำเสีย
ธุรกิจการจัดการของเสียอันตราย การแปรพลังงานจากของเสีย
โดยให้คำปรึกษาด้านเทคนิคการบริหาร และให้บริการออกแบบก่อสร้าง จำหน่ายผลิตภัณฑ์
ติดตั้งและบำรุงรักษาระบบ อันจะเป็นประโยชน์ต่อสังคม โดยฝ่ายฯ เลือกสรรคู่ค้า ผู้ผลิต
และตัวแทนจำหน่ายที่มีประสบการณ์และมีความชำนาญงานสูง
โดยมีการวิเคราะห์และเปรียบเทียบศักยภาพของผู้ผลิตที่สามารถผลิตสินค้าได้เหมาะสมกับตลาด
และตรงตามความต้องการของลูกค้า

-   การตลาดและภาวะการแข่งขัน

การแข่งขันทางธุรกิจค่อนข้างสูง ฝ่ายฯ จึงมุ่งสร้างความสัมพันธ์อันดีกับกลุ่มลูกค้าสำคัญ
เพื่อสร้างฐานลูกค้าให้มั่นคง นอกจากนี้ฝ่ายฯ ยังมีการเข้าร่วมงานโครงการขนาดเล็ก
และขนาดกลาง เพื่อขยายฐานการตลาด โดยบุคลากรที่มีความชำนาญและมีเทคโนโลยีที่ทันสมัย

การจำหน่ายและช่องทางการจำหน่ายส่วนใหญ่ ฝ่ายฯ
จะใช้วิธีการขายตรงให้แก่ลูกค้าเป้าหมายทั้งหน่วยงานภาครัฐและเอกชน

-   โครงการในอนาคต

ฝ่ายฯ ให้ความสำคัญกับโครงการด้านสิ่งแวดล้อมต่างๆ เช่น โครงการสัมปทานผลิตน้ำประปา
โครงการผลิตน้ำประปาจากน้ำทะเล โครงการการทำระบบน้ำหมุนเวียน (Water Reuse)
โครงการรับจ้างเดินระบบผลิตน้ำประปา/น้ำเสีย
โครงการระบบบำบัดน้ำเสียสำหรับชุมชนและอุตสาหกรรมต่างๆ เป็นต้น

  -----------------------------------------------------------------------
  กลุ่มธุรกิจการค้า

  -----------------------------------------------------------------------

ภาพรวม

กลุ่มฯ ดำเนินธุรกิจโดยเป็นผู้ผลิต ตัวแทนจำหน่าย สินค้าอุปโภค บริโภค สินค้าเคมีอุตสาหกรรม
เครื่องคอมพิวเตอร์และอุปกรณ์โทรคมนาคมเพื่อการศึกษา เป็นตัวแทนจำหน่ายวัสดุ อุปกรณ์
เครื่องมือ และให้บริการเกี่ยวกับงานผลิตภัณฑ์ก่อสร้าง และงานบริการรถยนต์
รวมทั้งการจัดหาสินค้าอื่นๆ ตามความต้องการของลูกค้า

ในปีที่ผ่านมา ความผันผวนของราคาน้ำมัน สภาวะเศรษฐกิจที่ตกต่ำภายในประเทศ
ล้วนเป็นปัจจัยสำคัญที่ส่งกระทบต่อผลการดำเนินงานของกลุ่มฯ เนื่องจากเจ้าของกิจการองค์กรต่างๆ
และผู้อุปโภค บริโภคทั่วไปต้องใช้จ่ายอย่างระมัดระวังยิ่งขึ้น กลุ่มฯ
จึงใช้กลยุทธ์นำเสนอผลิตภัณฑ์ที่หลากหลาย ทำการตลาดแบบครบวงจร
เพื่อเข้าถึงและตอบสนองความต้องการของลูกค้าให้ได้มากที่สุด

โครงสร้างกลุ่มประกอบด้วย ฝ่ายขายและการตลาด ฝ่ายโลจิสติกส์และพัฒนาผลิตภัณฑ์ และบริษัท
กรีน เนเจอรัล โปรดักส์ จำกัด
เป็นผู้ผลิตน้ำมันหอมระเหยมะกรูดสำหรับเป็นส่วนผสมในผลิตภัณฑ์ด้านต่างๆ

-   ลักษณะและการจัดหาผลิตภัณฑ์หรือบริการ

กลุ่มฯ เป็นผู้นำเข้าและเป็นตัวแทนจำหน่ายสินค้าเคมีภัณฑ์ให้กับผู้ผลิตทั้งจากต่างประเทศ
และในประเทศ ซึ่งลูกค้าหลักเป็นโรงงานผลิตสินค้าในอุตสาหกรรมต่างๆภายในประเทศ ได้แก่
อุตสาหกรรมเครื่องสำอาง, เซรามิค, แก้ว, สี, หมึกพิมพ์, Petrochemicals,
Electroplating, Food & Pharma, Feed & Farm, Lubricant, Rubber &
Plastics, Textile, Agrochemical และ Cleaning เป็นต้น
นอกจากนี้ยังมีสินค้าบางส่วนส่งออกจำหน่ายต่างประเทศ
ซึ่งเป็นเคมีภัณฑ์ที่ผลิตภายในประเทศหรือเคมีภัณฑ์ที่นำเข้ามาเพิ่มมูลค่าเป็น Value Added
Products โดยเฉพาะผลิตภัณฑ์ทำความสะอาดภายใต้ชื่อสินค้าของบริษัทฯ
รวมทั้งรับผลิตและพัฒนาสูตรเคมีภัณฑ์ตามความต้องการของลูกค้า

กลุ่มฯ เป็นผู้นำในการจำหน่ายสินค้าให้กับโรงงานผู้ผลิตโดยตรงเป็นหลัก
รวมถึงการจำหน่ายสินค้าผ่านบริษัทตัวแทน สินค้าของกลุ่มฯ เป็นที่ยอมรับของตลาดและลูกค้า
เนื่องจากได้ประกอบธุรกิจด้านนี้มาเป็นระยะเวลานาน มีนโยบายเน้นหาแหล่งผู้ผลิตที่ดี
ผลิตสินค้าที่มีคุณภาพ ในราคาที่สามารถแข่งขันในตลาดได้

สิ่งสำคัญที่กลุ่มคำนึงถึงอีกประการ คือ การแสวงหาผลิตภัณฑ์ที่มีเทคโนโลยีสูงขึ้น เช่น Green
products ที่ไม่มีผลกระทบต่อสิ่งแวดล้อม หรือ
ผลิตภัณฑ์ที่ผ่านการจัดการด้านความปลอดภัยตามข้อกำหนดต่างๆ เช่น จดทะเบียนตามกฎหมาย
REACH ของสหภาพยุโรป เป็นต้น
เพื่อให้เป็นไปตามมาตรฐานและนโยบายการรักษาสภาพแวดล้อมที่ดี

-   การตลาดและภาวะการแข่งขัน

เนื่องจากสินค้าส่วนใหญ่ของกลุ่มฯ เป็นสินค้านำเข้าจากต่างประเทศ
ดังนั้นสิ่งที่ส่งผลกระทบโดยตรงต่อต้นทุน และการกำหนดราคาจำหน่าย คือ
อัตราแลกเปลี่ยนเงินตราต่างประเทศ รวมถึงปัจจัยจากความผันผวนของราคาน้ำมัน
ส่งผลต่อราคาสินค้าและค่าขนส่ง ดังนั้น ทางกลุ่มฯ
จึงได้วางนโยบายบริหารความเสี่ยงจากอัตราแลกเปลี่ยนอย่างใกล้ชิดพร้อมกับการบริหารด้าน
Logistics เพื่อลดต้นทุนและเพิ่มศักยภาพในการแข่งขันให้มากขึ้น

อย่างไรก็ตาม ด้วยศักยภาพของกลุ่มฯ ที่มีทีมขายและผู้บริหารที่มีประสบการณ์
การดำเนินธุรกิจมายาวนาน และมีการบริการจัดการที่ดี ประกอบกับบริษัทฯ
มีชื่อเสียงและเป็นที่รู้จักมายาวนาน กลุ่มฯ
จึงเน้นกลยุทธ์ด้านการบริหารและการให้บริการด้านการจัดการสินค้าอย่างครบวงจรดังเช่น
Service Provider รวมทั้งบริการก่อนและหลังการขาย ตลอดจนการพัฒนาสินค้าใหม่ ๆ
ร่วมกับลูกค้าอย่างต่อเนื่อง

-   โครงการในอนาคต

ในอนาคตกลุ่ม มีนโยบายลงทุนเป็นผู้ผลิตโดยตรง
เพื่อเป็นฐานรองรับปริมาณสินค้าให้กับทีมขายที่มีความพร้อมอยู่แล้ว

-   ลักษณะและการจัดหาผลิตภัณฑ์หรือบริการ

ฝ่ายฯ ดำเนินธุรกิจด้านการจัดหา จำหน่าย และให้บริการเกี่ยวกับผลิตภัณฑ์และงานก่อสร้าง
โดยจำแนกผลิตภัณฑ์เป็น 2 กลุ่ม คือ กลุ่มผลิตภัณฑ์ด้านสถาปัตยกรรม ได้แก่
หลังคาและผนังเหล็กเคลือบสี แผ่นพื้นเหล็กสำเร็จรูป แผ่นอลูมิเนียมเคลือบสีตกแต่งอาคาร
และกลุ่มผลิตภัณฑ์ด้านงานระบบ ได้แก่ ระบบระบายควันไฟและบานเกล็ด ระบบลิฟท์และบันไดเลื่อน
เครื่องบำรุงรักษาอาคารสูง ระบบควบคุมอาคารอัตโนมัติ

ผลิตภัณฑ์ที่ฝ่ายฯ จัดจำหน่ายมีทั้งผลิตภัณฑ์ที่ผลิตภายในประเทศ และนำเข้าจากต่างประเทศ ฝ่ายฯ
สรรหาผลิตภัณฑ์ก่อสร้างอื่นๆ เพิ่มเติมอย่างต่อเนื่อง เพื่อนำเสนอผลิตภัณฑ์ที่มีคุณภาพสูงขึ้น
ได้รับการพัฒนาใช้เทคโนโลยีที่ทันสมัยขึ้น และอยู่ในราคาที่เหมาะสม
เพื่อตอบสนองความต้องการของลูกค้าให้ได้มากที่สุด

-   การตลาดและภาวะการแข่งขัน

ปัจจุบันตลาดผลิตภัณฑ์ก่อสร้างมีการแข่งขันสูง
โดยเฉพาะอย่างยิ่งการแข่งขันด้านราคาจากสินค้าที่ผลิตในประเทศและสินค้านำเข้าจากประเทศจีน
เพื่อเพิ่มความหลากหลายในการนำเสนอให้เหมาะสมกับความต้องการในแต่ละโครงการ ฝ่ายฯ
จึงใช้กลยุทธ์นำเสนอผลิตภัณฑ์หลากหลายประเภท และทำการตลาดแบบครบวงจรเน้น Solution
ควบคู่กับการให้บริการเสริม เริ่มตั้งแต่รับออกแบบ ให้คำปรึกษา และติดตั้ง
เพื่อเป็นการเพิ่มโอกาสในธุรกิจ

ลูกค้าหลักของฝ่ายฯ คือ ผู้รับเหมาก่อสร้างทั้งภาครัฐและเอกชน โดยฝ่ายฯ
ใช้ช่องทางการจำหน่ายแบบขายตรงเข้าโครงการ มีทีมการตลาดนำเสนอข้อมูลเบื้องต้นให้กับลูกค้า
และทีมผู้แทนจำหน่ายติดต่อกับลูกค้าในรายละเอียด

-   งานที่ยังไม่ได้ส่งมอบและโครงการในอนาคต

ฝ่ายฯ มีโครงการที่อยู่ระหว่างดำเนินการ ได้แก่ โครงการสถานีรถไฟฟ้า Airport Rail Link
โครงการโรงไฟฟ้าบางประกง

ในอนาคต แม้ว่าสภาพเศรษฐกิจจะมีความผันผวน
แต่แนวโน้มงานโครงการก่อสร้างใหญ่ในประเทศไทยยังมีอยู่พอสมควร และมีหลายโครงการที่ฝ่ายฯ
ติดตามความคืบหน้ามาตลอดเพื่อเข้าเป็น ผู้ให้บริการ อีกทั้งฝ่ายฯ
มีเป้าหมายที่จะเป็นหนึ่งในผู้นำผลิตภัณฑ์ก่อสร้างที่นำเข้าจากต่างประเทศ
โดยเน้นผลิตภัณฑ์ที่ช่วยให้ลดต้นทุนการก่อสร้าง เพิ่มความรวดเร็วในการก่อสร้าง
และผลิตภัณฑ์ที่ส่งเสริมสภาพแวดล้อม

-   ลักษณะและการจัดหาผลิตภัณฑ์หรือบริการ

ฝ่ายฯ มีสำนักงานประกอบธุรกิจทั้งในส่วนกลางและส่วนภูมิภาค ดำเนินธุรกิจให้บริการเช่า
และจำหน่ายเครื่องคอมพิวเตอร์และอุปกรณ์โทรคมนาคม
เพื่อการศึกษาแก่สถาบันการศึกษาภาครัฐและเอกชนทั่วประเทศ รวมถึงการติดตั้งระบบเครือข่าย
การดูแลบำรุงรักษาและการซ่อมแซมเครื่องใช้สำนักงาน นอกจากนี้ ฝ่ายฯ
เป็นตัวแทนจำหน่ายสินค้าอื่น ๆ อีกหลากหลาย เช่น ซอฟท์แวร์เกี่ยวกับการบริหารการเรียนการสอน
e-Learning / Authoring Tools / e-Class Room และ PC Management
เพื่อนำไปสร้างโครงการให้กลุ่มลูกค้าสถาบันการศึกษาทั้งภาครัฐและเอกชน
เพื่อใช้ในการบริหารการเรียนการสอน และบริหารสินทรัพย์

สินค้าที่ฝ่ายฯ จำหน่าย ส่วนใหญ่นำเข้าจากต่างประเทศ และมีบางส่วนผลิตในประเทศ ซึ่งฝ่ายฯ
มีผู้จัดหาสินค้าแต่ละประเภทอยู่ในประเทศ จึงไม่มีความยุ่งยากในการจัดหาสินค้า ฝ่ายฯ
ทำหน้าที่เป็นตัวแทนจำหน่าย
โดยการสั่งซื้อสินค้าในแต่ละครั้งจะกระทำเมื่อได้รับคำสั่งซื้อจากลูกค้าแล้วเป็นส่วนใหญ่
ทั้งนี้เพื่อลดภาระการเก็บสินค้าคงคลัง และลดความเสี่ยงที่จะเกิดขึ้นด้วย

-   การตลาดและสภาวะการแข่งขัน

สินค้าที่ฝ่ายฯ จำหน่ายนั้น
เป็นสินค้าที่มีความจำเป็นต่อตลาดการศึกษาที่จะต้องนำไปใช้ในการเรียนการสอน
จึงมีผู้ประกอบการที่เป็นคู่แข่งเป็นจำนวนมาก
โดยเฉพาะคู่แข่งขันรายย่อยที่มุ่งเน้นการนำเสนอด้านราคาต่ำ ทำให้เกิดอุปสรรคต่อการทำงาน
แต่ฝ่ายฯ มีจุดแข็งที่จะสร้างความเชื่อถือและความไว้วางใจแก่ลูกค้าจากความมั่นคงของบริษัทฯ
คุณภาพของสินค้า การให้บริการที่ดีหลังการขาย และราคาที่เหมาะสม
ทำให้ลูกค้าได้รับความพึงพอใจสูงสุด

-   โครงการในอนาคต

ฝ่ายฯ มีนโยบายสรรหาสินค้าใหม่ที่เหมาะสมทั้งด้านคุณภาพและราคานำเสนอให้กับลูกค้า
และมุ่งหากลุ่มลูกค้าใหม่เพื่อขยายการขายสินค้าเพิ่มมากขึ้น

-   ลักษณะและการจัดหาผลิตภัณฑ์หรือบริการ

บริษัทฯ เป็นผู้จัดจำหน่ายสินค้าอุปโภค บริโภคชั้นนำ อาทิเช่น น้ำมันพืชตรากุ๊ก นมโคแท้ตราหนองโพ
น้ำปลาตราตาชั่ง ถั่วลันเตาและเม็ดมะม่วงหิมพานต์อบกรอบตรากรีนนัท ซีเล็คทูน่า ชาระมิงค์
เวชสำอางตราสมูทอี (Smooth E) และผลิตภัณฑ์ดูแลสุขภาพในช่องปากเดนทีสเต้ (DENTISTE’)
เป็นต้น อีกทั้งเป็นเจ้าของผลิตภัณฑ์เวชสำอางสมุนไพรธรรมชาติกวาวเครือ ตรา JOYCE ซึ่งเป็น
Brand Leader ในตลาด ที่บริษัทฯ
ได้พัฒนาร่วมกับนักวิจัยกวาวเครือชาวไทยที่มีผลงานเป็นที่รู้จักทั่วโลกคือ รศ.ดร.วิชัย เชิดชีวศาสตร์
จะเห็นได้ว่าบริษัทฯ คัดสรรเฉพาะผลิตภัณฑ์ที่มีคุณภาพดีเท่านั้น เพื่อให้ผู้ใช้สินค้าของบริษัทฯ
ได้รับสิ่งที่ดีที่สุด อีกทั้งมีทำการวิจัยและพัฒนาสินค้าทั้งประเภทอาหารและเครื่องสำอางอย่างต่อเนื่อง
เพื่อตอบสนองความต้องการของผู้บริโภคได้มากขึ้น ทั้งนี้บริษัทฯ ยังเป็นบริษัทเอกชนรายเดียวที่เซ็น
MOU กับ สำนักงานส่งเสริมธุรกิจขนาดกลางและขนาดย่อม สนับสนุนสินค้า OTOP และ SME
โดยบริษัทฯ กระจายสินค้าถึงลูกค้าผ่านทุกช่องทาง ทั้งค้าส่ง ค้าปลีก ค้าปลีกสมัยใหม่ ร้านสะดวกซื้อ
โรงแรม ภัตตาคาร รวมไปถึงการไปบริการสู่กลุ่มผู้บริโภคโดยตรง เช่น ตามอาคารสำนักงาน
สถานศึกษา สถานที่ราชการ และโรงงานต่าง ๆ เป็นต้น

-   การตลาดและภาวะการแข่งขัน

แม้ภาวการณ์แข่งขันในตลาดสินค้าอุปโภค บริโภค มีค่อนข้างสูง ทั้งในด้านราคา ตัวสินค้า
รวมถึงช่องทางจำหน่ายที่แข่งขันกันระหว่างการค้าส่งและค้าปลีกสมัยใหม่ บริษัทฯ
สามารถทำยอดขายอยู่ในระดับ TOP3 ของตลาด ทั้งนี้บริษัทฯ
ให้การดูแลลูกค้าในแต่ละประเภทอย่างใกล้ชิด
รวมทั้งจัดกิจกรรมการตลาดส่งเสริมการขายอย่างสม่ำเสมอ
เพื่อให้ตรงกับกลุ่มเป้าหมายในแต่ละชนิดสินค้า

-   โครงการในอนาคต

บริษัทฯ มีนโยบายสรรหาผลิตภัณฑ์ที่มีคุณภาพดีเพิ่มเติมในพอร์ตตลอดเวลา
ทั้งในด้านที่เป็นตัวแทนจำหน่ายให้ผู้อื่น และการเป็นเจ้าของผลิตภัณฑ์เอง
ทั้งนี้เพื่อให้สามารถครอบคลุมและตอบสนองความต้องการของลูกค้าทั้งร้านค้าและผู้บริโภคได้ทั่วถึง
อีกทั้งทำการวิจัย และพัฒนาสินค้าอย่างต่อเนื่อง
เพื่อขยายตลาดและสามารถตอบสนองความต้องการของผู้บริโภคให้ได้มากขึ้น โดยในปี 2552
บริษัทฯ มีสินค้าที่จะเป็นตัวแทนจำหน่ายเพิ่มคือ ผลิตภัณฑ์ดูแลผิว TEA TREE และ Scacare

นอกจากการทำตลาดในประเทศแล้ว บริษัทฯ ยังมีแผนงานที่จะเปิดตลาดต่างประเทศอีกด้วย
โดยจะเริ่มที่ตลาดประเทศเพื่อนบ้านก่อน และจะขยายไปยังประเทศอื่น ๆ ต่อไป

-   ลักษณะและการจัดหาผลิตภัณฑ์หรือบริการ

บริษัทฯ ดำเนินธุรกิจด้านการจัดจำหน่าย อะไหล่รถยนต์ อะไหล่รถจักรยานยนต์สำหรับตลาดทดแทน
(After Market) รวมถึงเครื่องมือและอุปกรณ์ที่ใช้งานบริการรถยนต์ อุตสาหกรรม
และใช้งานทั่วไป

สินค้าที่จำหน่ายแบ่งออกเป็นสินค้าที่บริษัทฯ
ได้รับแต่งตั้งให้เป็นผู้แทนจำหน่ายแต่เพียงผู้เดียวในประเทศไทย และสินค้าที่บริษัทฯ
เป็นหนึ่งในตัวแทนจำหน่ายจากหลายตัวแทน ทั้งนี้หากเป็นสินค้าที่บริษัทฯ
ต้องการควบคุมกิจกรรมทางการตลาด ราคา และช่องทางการจำหน่าย บริษัทฯ
จะพยายามติดต่อเพื่อให้ได้มาซึ่งการเป็นตัวแทนแต่ผู้เดียวในพื้นที่ที่ต้องการทำตลาด
สำหรับสินค้าที่มีหลายตัวแทนจำหน่ายมักเป็นสินค้าที่ติดตลาดอยู่แล้ว ซึ่งบริษัทฯ
จำเป็นที่ต้องมีสินค้าส่วนนี้ไว้ด้วยเพื่อบริการลูกค้าที่เจาะจงในตัวสินค้า

-   การตลาดและภาวะการแข่งขัน

บริษัทฯ มีนโยบายและลักษณะการตลาดที่ต้องการสร้างช่องทางการกระจายสินค้าที่สามารถควบคุมได้
โดยจำหน่ายสินค้าผ่านตัวแทนขายตรง หรือผู้แทนขาย ในส่วนของธุรกิจค้าส่ง บริษัทฯ
จำหน่ายสินค้าผ่านพนักงานขายส่งของบริษัทฯ ที่กระจายครอบคลุมทั่วประเทศ ในส่วนธุรกิจค้าปลีก
บริษัทฯ จำหน่ายสินค้าผ่านสาขาของบริษัทฯ จำนวน 4 สาขา

ในตลาดทดแทนสำหรับอะไหล่รถ (After Market Parts) และเครื่องมือช่าง
คู่แข่งโดยตรงมีมาก ซึ่งส่วนใหญ่เป็นลักษณะธุรกิจครอบครัว คู่แข่งทางอ้อม คือ โรงงานผลิต
หรือผู้นำเข้า แต่ด้วยประสบการณ์ของทีมงาน แผนธุรกิจที่ชัดเจน และการสนับสนุนจากคู่ค้าหลัก
บริษัทฯ มั่นใจว่าจะสามารถเติบโตตามแผนธุรกิจที่วางไว้
อีกทั้งแนวโน้มของตลาดยังมีการเจริญเติบโตที่ดีตามอัตราการเจริญเติบโตของการจำหน่ายรถยนต์และรถจักรยานยนต์
โดยมีลูกค้าเป็นผู้ที่ประกอบธุรกิจการให้บริการซ่อม บำรุงรักษา รถยนต์และรถจักรยานยนต์

ในส่วนอะไหล่รถนั้น เทคโนโลยียานยนต์มีการเปลี่ยนแปลงไม่มากนัก นอกจากโมเดลรถรุ่นใหม่ๆ
ปัจจุบันมีผู้ประกอบการตั้งโรงงานผลิตชิ้นส่วนอะไหล่รถมากขึ้น
อีกทั้งการเปิดเขตการค้าเสรีทำให้มีผู้จำหน่ายต่างประเทศเข้ามาในประเทศมากขึ้น บริษัทฯ
จึงต้องพัฒนาเครือข่ายสาขาให้ครอบคลุมทั่วถึง และเป็นผู้นำในธุรกิจ

-   โครงการในอนาคต

  บริษัทฯ มีโครงการที่จะเปิดสาขาให้ครบทุกจังหวัดอย่างน้อยจังหวัดละ 1 สาขา ภายใน 5 ปี

  -----------------------------------------------------------------------
  กลุ่มธุรกิจบริการ

  -----------------------------------------------------------------------

ภาพรวม

กลุ่มฯ ดำเนินธุรกิจให้บริการทางด้านงานรักษาความปลอดภัย ที่สนามบินสุวรรณภูมิ
ระบบรักษาความปลอดภัยภายในบ้าน อาคารสำนักงาน โรงแรม และโรงพยาบาล ธุรกิจด้านมีเดีย
การศึกษา บันเทิง ตลอดจนการฝึกอบรมการใช้เทคโนโลยีสารสนเทศและการสื่อสาร ฯลฯ

ในปีที่ผ่านมา ธุรกิจของกลุ่มฯ ได้รับผลกระทบจากความเปลี่ยนแปลงทางการเมือง
และการชะลอตัวของเศรษฐกิจในระดับหนึ่ง กลุ่มฯ มีการปรับแผนการดำเนินงานโดยลดค่าใช้จ่าย
และขยายธุรกิจงานบริการด้านอื่นที่ใกล้เคียงกันมากขึ้น

-   ลักษณะและการจัดหาผลิตภัณฑ์หรือบริการ

แผนกฯ ดำเนินธุรกิจด้านการพัฒนาหลักสูตร และฝึกอบรมด้านเทคโนโลยีสารสนเทศและการสื่อสาร
(ICT) โดยหลักสูตรที่เปิดสอน
ได้รับการออกแบบและพัฒนาให้เหมาะสมกับกลุ่มของผู้เรียนแต่ละกลุ่มโดยเฉพาะ
และเน้นการนำไปใช้งานได้จริง รวมทั้งการจัดงานสัมมนา ให้กับหน่วยงานทั้งภาครัฐและเอกชน
มีลูกค้าครอบคลุมทุกระดับ ตั้งแต่เด็ก เยาวชน นักศึกษา ข้าราชการ พนักงานภาครัฐและเอกชน
และผู้เกษียณอายุ รวมถึงการเปิดบริการเช่าห้องฝึกอบรมคอมพิวเตอร์ ให้กับบริษัทในกลุ่ม
และหน่วยงานอื่นๆ ที่สนใจ

แผนกฯ เป็นผู้ดูแลและบริหารงาน “ชมรมคอมพิวเตอร์และอินเทอร์เน็ตเพื่อผู้สูงวัย” (OPPY CLUB)
ซึ่งเปิดให้บริการฝึกสอนการใช้ ICT ให้กับสมาชิกของชมรมฯ ตั้งแต่ปี 2543 จนถึงปัจจุบัน
มีสมาชิกเข้าชมรมฯ มากกว่า 3,600 คน นอกจากนี้
ยังมีกิจกรรมที่เน้นสร้างความสนุกสนานเพลิดเพลิน อาทิเช่น การท่องเที่ยว งานประดิษฐ์ งานศิลปะ
เป็นต้น

นอกเหนือจากการมีหลักสูตรที่ดีแล้ว แผนกฯ ยังให้ความสำคัญในการใช้บุคลากรที่มีความรู้
ความสามารถ และประสบการณ์การสอนเพียงพอ อีกทั้งปรับปรุงสถานที่จัดสอน Software และ
Hardware ให้มีความทันสมัยอยู่เสมอ

-   การตลาดและภาวะการแข่งขัน

หลักสูตรฝึกอบรม ICT ทั่วไป สภาพการแข่งขันในตลาดค่อนข้างสูง
ผู้ให้บริการต้องแข่งขันกันทั้งในด้านคุณภาพและราคา ส่วนหลักสูตรอบรม ICT
สำหรับผู้สูงวัยและผู้บริหารระดับสูง การแข่งขันในตลาดยังค่อนข้างต่ำ ซึ่งทางแผนกฯ
จะเน้นตลาดกลุ่มนี้เป็นหลัก

สำหรับช่องทางการนำเสนอบริการของแผนกฯ นั้นดำเนินการประชาสัมพันธ์ผ่านสื่อต่างๆ เช่น
หนังสือพิมพ์ นิตยสาร วิทยุ โทรทัศน์ อีกทั้งแจ้งไปยังลูกค้าเก่าเมื่อมีหลักสูตรใหม่เพิ่มขึ้น
ซึ่งลูกค้ากลุ่มนี้ยังสามารถชักจูงและแนะนำลูกค้าใหม่ ได้ด้วย นอกจากนี้
ยังมีแผนการประชาสัมพันธ์หลักสูตรฝึกอบรมและกิจกรรมต่างๆ ผ่านทางพันธมิตรธุรกิจ อาทิเช่น
โครงการเมืองไทย Smile Club เป็นต้น

-   โครงการในอนาคต

แผนกฯ มีโครงการขยายฐานลูกค้ากลุ่มผู้สูงวัย โดยจับมือกับหน่วยงานทั้งภาครัฐและเอกชนเช่น
โครงการให้บริการอบรมการใช้เทคโนโลยีสารสนเทศ
และการสื่อสารให้กับข้าราชการสังกัดสำนักงานข้าราชการพลเรือน (กพ.)
และโครงการความร่วมมือกับสถาบันการศึกษาต่างๆ ในการเปิดอบรมภาคฤดูร้อนให้กับเยาวชน
และผู้ปกครอง

-   ลักษณะผลิตภัณฑ์หรือบริการ

บริษัท เอเชีย ซิเคียวริตี้ เมเนจเม้นท์ จำกัด (ASM) เป็นบริษัทร่วมทุน ระหว่าง บริษัท ล็อกซเล่ย์
จำกัด (มหาชน) และ ไอซีทีเอส ยุโรป โฮลดิ้งส์ บี.วี.(ICTS)
ซึ่งเป็นบริษัทชั้นนำในการให้บริการด้านการรักษาความปลอดภัยในธุรกิจการบินที่มีขอบข่ายการให้บริการมากเป็นลำดับต้นๆ
ของโลก มากกว่า 45 สนามบิน ใน 20 ประเทศ ของทวีปยุโรป

ปัจจุบัน ASM มีพนักงานมากกว่า 2,200 คน และเป็นผู้ให้บริการงานบริการรักษาความปลอดภัย ณ
ท่าอากาศยานสุวรรณภูมิ ให้กับบริษัท ท่าอากาศยานไทย จำกัด (มหาชน)
ด้วยระบบบริหารงานคุณภาพ ISO 9001 : 2000 โดยมีภารกิจหลักคือ

งานตรวจค้นสัมภาระ : มีหน้าที่วินิจฉัยภาพจากสัมภาระติดตัว (Hand Carry) และสัมภาระบรรทุก
ของผู้โดยสารและลูกเรือ ด้วยเครื่อง X-Ray รวมถึง การตรวจค้นตัว (Body Search)
เพื่อมิให้ผู้โดยสารนำวัตถุอันตรายหรือวัตถุต้องห้ามขึ้นอากาศยาน

งานรักษาความปลอดภัย : มีหน้าที่ดูแลรักษาความปลอดภัยบริเวณอาคารผู้โดยสารและบริเวณอื่นๆ ที่
ทอท.กำหนด ซึ่งประกอบไปด้วยงานต่าง ๆ ได้แก่

-   งานรักษาการณ์ รักษาความปลอดภัยประจำช่องทางเข้า-ออกพื้นที่หวงห้าม (Restricted
    Area)

-   งานตระเวนระงับเหตุ ตรวจตราพื้นที่ สังเกตพฤติกรรมบุคคลต้องสงสัย หีบห่อกระเป๋า

-   งานจราจร ควบคุมและจัดการจราจร ตั้งจุดสกัดยานพาหนะและเคลื่อนย้ายพาหนะ

-   งานศูนย์รักษาความปลอดภัย เฝ้าตรวจการณ์ด้วยระบบโทรทัศน์วงจรปิด

-   งานรักษาความปลอดภัยเฉพาะทาง เช่น ผู้เชี่ยวชาญวัตถุระเบิด ผู้ควบคุม
    และสุนัขตรวจสอบวัตถุระเบิด

-   การตลาดและภาวะการแข่งขัน

ปัจจุบันกลุ่มลูกค้าของบริษัทฯ มีทั้งหน่วยงานราชการ รัฐวิสาหกิจ และเอกชน ได้แก่ บริษัท
ท่าอากาศยานไทย จำกัด (มหาชน) กลุ่มบริษัท DHL บริษัท บางกอกไฟล์ทเซอร์วิส จำกัด
สายการบิน สแกนดิเนเวียนแอร์ไลน์ซิสเต็ม สายการบินฟินแอร์ สายการบิน ไทยแอร์เอเชีย และ
Miracle Grand Convention Hotel ด้วยความเชี่ยวชาญของ ICTS
ควบคู่ไปกับการบริหารงานระบบคุณภาพ ISO บริษัทฯ จึงมีความพร้อมทั้งด้านเจ้าหน้าที่ ระบบ
และอุปกรณ์ ทำให้มีจุดแข็งและศักยภาพด้านการรักษาความปลอดภัยธุรกิจการบิน ในระดับแนวหน้า

-   โครงการในอนาคต

บริษัทฯ มีแผนที่จะขยายฐานลูกค้าในส่วนของสายการบินต่าง ๆ ภายในท่าอากาศยานสุวรรณภูมิ
โดยให้บริการด้านการรักษาความปลอดภัยธุรกิจการบินในรูปแบบครบวงจร มากยิ่งขึ้น เช่น
บริการด้านเอกสาร บริการขนถ่ายสัมภาระ บริการรถเข็น รวมถึง กลุ่มลูกค้านอกธุรกิจการบิน
เช่นกลุ่มโรงแรม โรงพยาบาล โรงงานอุตสาหกรรมขนาดใหญ่ ห้างสรรพสินค้า และคลังสินค้า

-   ลักษณะผลิตภัณฑ์หรือบริการ

บริษัทฯ ประกอบธุรกิจที่มีการเติบโตและพัฒนาพร้อมกับความก้าวหน้าของเทคโนโลยี
ของเครื่องมือและอุปกรณ์ โดยเป็นการบริการแบบครบวงจรสำหรับภาพยนตร์โฆษณา สารคดี
และภาพยนตร์ฟิล์ม อันประกอบด้วย การล้างฟิล์ม การแปลงสัญญาณจากฟิล์มเป็นดิจิตอล การตัดต่อ
การสร้างสรรค์ภาพเทคนิคพิเศษ (Visual Effect), การตกแต่งและซ้อนภาพ
(Compositing), การใช้ภาพคอมพิวเตอร์แอนนิเมชั่น 3 มิติ (3D Animation),
การแปลงสัญญาณดิจิตอลเป็นฟิล์ม (Kinetransfer Service) เพื่อฉายในโรงภาพยนตร์
ซึ่งเป็นอีกช่องทางหนึ่งสำหรับการโฆษณาและประชาสัมพันธ์ของลูกค้า บริษัทฯ
เป็นผู้นำในด้านนวัตกรรมและใช้เทคนิคที่เกี่ยวกับภาพ
โดยมีโรงภาพยนตร์ดิจิตอลที่ใช้สำหรับการใช้ปรับเปลี่ยนสีแห่งแรกในเอเชีย

บริษัทฯ ได้ร่วมพัฒนาธุรกิจการทำภาพเทคนิคสำหรับภาพยนตร์ขั้นสูง (Digital Intermediate)
และเป็นพันธมิตรร่วมกับบริษัท E-Film ของสหรัฐอเมริกา และกลุ่มของบริษัทฟิล์มชั้นนำของโลก
Deluxe Entertainment Service Group ซึ่งเป็นผู้นำในด้านการผลิตภาพยนตร์ ซึ่งบริษัทฯ
ได้รับลิขสิทธ์ในการเป็นบริษัทพันธมิตรร่วมแต่เพียงผู้เดียวในประเทศไทย ซึ่งถือว่าเป็นการพัฒนา
และยกระดับมาตรฐานการบริการให้เทียบเท่าสู่มาตรฐานสากล

-   การตลาดและภาวะการแข่งขัน

จากวิกฤติเศรษฐกิจและภาวการณ์แข่งขันที่สูงขึ้นทั้งภายในประเทศและจากคู่แข่งจากต่างประเทศทั้งด้านราคา
และการให้บริการของเครื่องมือและอุปกรณ์ที่ใกล้เคียงกัน ทำให้บริษัทฯ
ต้องปรับแผนกลยุทธ์ที่ทำให้เกิดความแตกต่างในการบริการ
ซึ่งลูกค้าอาจมีความต้องการหลากหลายและมีข้อจำกัดในเรื่องของเวลา หรืองบประมาณ ทั้งนี้บริษัทฯ
จัดให้มีทีมสนับสนุนหรือให้คำปรึกษาระหว่างการถ่ายทำ
เพื่อให้งานสามารถผลิตได้ตรงกับความต้องการของลูกค้าในเวลาที่จำกัดไว้
โดยกลุ่มเป้าหมายของบริษัทฯ คือ บริษัทผู้ผลิตภาพยนตร์โฆษณา เอเจนซี่โฆษณา
และบริษัทผู้ผลิตภาพยนตร์ฟิล์ม ซึ่งบริษัทฯ
จะให้บริการตรงกับลูกค้าพร้อมจัดทีมงานที่เชี่ยวชาญในการสร้างสรรค์งานตั้งแต่เริ่มต้น
พร้อมกับดูแลระหว่างการถ่ายทำ จนกระทั่งส่งมอบงานให้ลูกค้า
อันถือเป็นจุดแข็งในการให้บริการของบริษัทฯ

-   โครงการในอนาคต

บริษัทฯ
มุ่งเน้นการขยายงานไปสู่ตลาดต่างประเทศในภูมิภาคเดียวกันซึ่งโอกาสธุรกิจเติบโตยังมีค่อนข้างสูง
อีกทั้งยังวางแผนในการเพิ่มรายได้ทางด้านเทคนิคภาพพิเศษของภาพยนตร์ฟิล์มและโฆษณาให้มากขึ้น
และมุ่งเน้นด้านคุณภาพ การบริการ
และบริหารเวลาในการผลิตเพื่อเพิ่มประสิทธิภาพในการรองรับงานที่มากขึ้น และรองรับรูปแบบต่างๆ
ที่จะเป็นมาตรฐานในอนาคตของเทคโนโลยีด้านดิจิตอล
อีกทั้งขยายประสิทธิภาพของระบบเครือข่ายความเร็วสูง(SAN : Storage Area Network)
ที่สามารถจัดเก็บข้อมูลภาพที่มีความละเอียดสูงได้อย่างมีประสิทธิภาพ และปลอดภัย

+-----------------------------------------------------------------------+
| กลุ่มธุรกิจต่างประเทศ                                                      |
+-----------------------------------------------------------------------+

-   ลักษณะและการจัดหาผลิตภัณฑ์หรือบริการ

ฝ่ายฯ ดำเนินธุรกิจส่งออกสินค้าไปจำหน่ายยังต่างประเทศ โดยมีสินค้าหลัก คือ อาหารกุ้ง
อีกทั้งเป็นตัวแทนจำหน่ายสินค้ากลุ่มโทรคมนาคม ได้แก่ สายเคเบิลใยแก้วนำแสง
ซึ่งมีสาธารณรัฐสังคมนิยมเวียดนามเป็นตลาดใหญ่ นอกจากนี้ฝ่ายฯ
ยังจำหน่ายสินค้าตามที่ลูกค้ากำหนดไว้ให้เช่นกัน โดยคัดสรรสินค้าจากผู้ผลิตโดยตรง
และผ่านตัวแทนจำหน่ายหลักนำเสนอให้ลูกค้า

-   การตลาดและภาวะการแข่งขัน

แม้มีการแข่งขันในตลาดสูง และอัตราแลกเปลี่ยนค่าเงินบาทที่แข็งขึ้น
ส่งผลกระทบต่อธุรกิจการส่งออก กลยุทธ์ที่ฝ่ายฯ ใช้ คือ
การยึดหลักรักษาคุณภาพของสินค้าและบริการทั้งก่อนและหลังการจำหน่ายให้ลูกค้าได้รับความพึงพอใจมากที่สุด
การจัดส่งสินค้าที่มีคุณภาพมาตรฐานตรงตามความต้องการของลูกค้าภายในเวลาที่กำหนด
ส่งผลให้ฝ่ายฯ ได้รับความไว้วางใจจากลูกค้าเสมอมา และสามารถเพิ่มรายได้ให้ธุรกิจของกลุ่มฯ
เติบโตอย่างต่อเนื่อง

นอกจากนี้ฝ่ายฯ ยังมีนโยบายส่งเสริมให้มีการขยายธุรกิจในต่างประเทศ
ทั้งในลักษณะของการร่วมทุนหรือการทำธุรกิจต่างๆ ในต่างประเทศ
เพื่อเป็นช่องทางในการขยายธุรกิจของบริษัทอย่างต่อเนื่อง

-   โครงการในอนาคต

จากความสำเร็จอย่างต่อเนื่องในการส่งออก ฝ่ายฯ
มุ่งเน้นที่จะขยายตลาดการค้าไปยังกลุ่มประเทศแถบอินโดจีนให้มากขึ้น โดยการขยายฐานเรื่อง
Contracted Farming และเพิ่มสินค้าคุณภาพดีนำเสนอให้กับลูกค้า

  -----------------------------------------------------------------------
  กลุ่มโครงการพิเศษ

  -----------------------------------------------------------------------

-   ลักษณะและการจัดหาผลิตภัณฑ์หรือบริการ

ฝ่ายฯ ดำเนินธุรกิจด้านการจำหน่ายพร้อมติดตั้งเครื่องมือ
และระบบอิเล็กทรอนิคส์ที่ใช้ในงานเฉพาะด้าน รวมทั้งให้บริการซ่อมบำรุงเครื่องมือ
และระบบอิเล็กทรอนิคส์ดังกล่าวหลังการขาย โดยสินค้าที่ฝ่ายฯ
จัดจำหน่ายส่วนใหญ่นำเข้ามาจากประเทศในทวีปยุโรป และสหรัฐอเมริกา ซึ่งล้วนเป็นบริษัทที่มั่นคง
ผลิตภัณฑ์คุณภาพสูง นอกจากนั้นยังมีสินค้าที่ซื้อในประเทศ และพัฒนาขึ้นเองอีกด้วย เช่น
ซอฟแวร์ประกอบต่างๆ

ฝ่ายฯ ยึดมั่นในการจัดหาสินค้าและผลิตภัณฑ์ได้ตรงตามความต้องการของลูกค้า
รวมทั้งมีบริการหลังการขายที่ดีเสมอมา
และให้ความสำคัญกับการมีความสัมพันธ์ที่ดีกับลูกค้าในระยะยาว ที่สำคัญอีกประการหนึ่งคือ ฝ่ายฯ
ไม่มีผลิตภัณฑ์เหลือใช้ที่มีผลกระทบต่อสิ่งแวดล้อม

-   การตลาดและภาวะการแข่งขัน

สภาวะการแข่งขันไม่ค่อยรุนแรงนัก เนื่องจากสินค้าที่ฝ่ายฯ
จัดจำหน่ายและให้บริการเป็นสินค้าและบริการเฉพาะด้าน
ลักษณะการแข่งขันขึ้นอยู่กับทักษะความชำนาญในเทคโนโลยี
ความพร้อมของข้อมูลของผู้แข่งขันแต่ละราย กลยุทธ์การขาย และการติดต่อประสานงาน
ความเอาใจใส่ต่อลูกค้า รวมถึงความสัมพันธ์ที่ดีที่มีต่อลูกค้า

กลุ่มลูกค้าเป้าหมายส่วนใหญ่จะเป็นหน่วยงานราชการ ทหาร ตำรวจ
และหน่วยงานที่เกี่ยวข้องกับการสื่อสารและเทคโนโลยีต่างๆ
โดยทำการตลาดแบบการขายตรงต่อผู้ใช้ในลักษณะโครงการ
ส่วนแนวโน้มภาวะอุตสาหกรรมขึ้นอยู่กับงบประมาณของราชการเป็นหลัก
ขณะที่ภาวะเศรษฐกิจโดยรวมส่งผลต่อการดำเนินงานของฝ่ายฯ ค่อยข้างน้อย
เนื่องจากสินค้าที่จัดจำหน่ายและให้บริการ เป็นโครงการที่มีลักษณะเฉพาะด้าน
มีความต้องการต่อเนื่องในระยะยาว

-   งานที่ยังไม่ได้ส่งมอบ

ฝ่ายฯ อยู่ระหว่างดำเนินงานติดตั้งรถศูนย์ควบคุมและสั่งการเคลื่อนที่
ติดตั้งระบบควบคุมและสั่งการอาวุธต่อสู้อากาศยาน ให้กับกองทัพอากาศ
อีกทั้งมีงานประกอบรถกึ่งพ่วงชานต่ำ ให้กับกองทัพบก
โดยโครงการทั้งหมดมีกำหนดส่งมอบงานในกลางปี 2552

  -----------------------------------------------------------------------
  กลุ่มธุรกิจร่วมทุน

  -----------------------------------------------------------------------

ภาพรวม

บริษัทฯ ร่วมทุนกับผู้ประกอบการชั้นนำทั้งในและต่างประเทศ
เพื่อขยายประเภทธุรกิจให้ครอบคลุมความต้องการของตลาดให้ได้มากที่สุด ซึ่งปัจจุบัน ได้แก่
ธุรกิจการเป็นผู้ให้บริการระบบสลากออนไลน์ ธุรกิจการเป็นผู้ผลิต
ผู้แทนจำหน่ายผลิตภัณฑ์หลังคาเหล็ก เคมีหลอมโลหะ สายไฟเบอร์ออฟติก น้ำมันหล่อลื่นเครื่องยนต์
ระบบป้องกันภัย และธุรกิจประกันภัย เป็นต้น

ในปี 2551 ธุรกิจในกลุ่มฯ
ได้รับผลกระทบจากความผันผวนของสภาพเศรษฐกิจและการเมืองเช่นเดียวกับองค์กรอื่นๆ
โดยเฉพาะการหยุดชะงักโครงการให้บริการระบบสลากออนไลน์ส่งผลต่อ ผลประกอบการของกลุ่มฯ
เป็นอย่างยิ่ง อย่างไรก็ตามธุรกิจอื่นในกลุ่มฯ ยังคงมีแนวโน้มการเติบโตอย่างต่อเนื่องต่อไป

-   ลักษณะและการจัดหาผลิตภัณฑ์หรือบริการ

ฝ่ายฯ ดำเนินการติดตั้งและบริการระบบเกมสลากออนไลน์ และกิจกรรมที่ต่อเนื่องให้กับบริษัท
ล็อกซเล่ย์ จีเท็ค เทคโนโลยี จำกัด
ซึ่งได้ทำสัญญาให้บริการระบบเกมสลากกับสำนักงานสลากกินแบ่งรัฐบาล โดยมีผลตั้งแต่วันที่ 29
กรกฎาคม 2548 โดยได้ติดตั้งเครื่องจำหน่ายสลากแบบอิเล็กทรอนิกส์ ทั้งสิ้นประมาณ 7,000
เครื่องทั่วประเทศแล้ว

ในไตรมาสที่ 2 ที่ผ่านมา ฝ่ายฯ
ได้เริ่มดำเนินการบำรุงรักษาระบบเกมสลากและเครื่องจำหน่ายสลากทั่วประเทศเพื่อให้พร้อมจำหน่ายในเดือนกันยายน
2551 ตามนโยบายของรัฐมนตรีว่าการกระทรวงการคลัง
และได้เปิดให้ตัวแทนจำหน่ายสลากทั่วประเทศได้ทดลองจำหน่ายสลากระหว่างวันที่ 8 และ 9
กันยายน แต่สำนักงานสลากฯ ต้องชะลอการจำหน่ายจริงออกไปเนื่องจากประเด็นข้อกฎหมาย

-   ลักษณะและการจัดหาผลิตภัณฑ์หรือบริการ

บริษัทฯ ได้รับการว่าจ้างตามสัญญาที่ทำไว้กับสำนักงานสลากกินแบ่งรัฐบาล
ให้ดำเนินการติดตั้งเครื่องจำหน่ายสลาก รวมทั้งระบบต่างๆ ซึ่งประกอบด้วยระบบเกมสลาก
ศูนย์ประมวลผลหลักและสำรอง ระบบเครือข่ายสื่อสารและอื่นๆ
รวมถึงการฝึกอบรมผู้แทนขายที่ได้รับการแต่งตั้งจากสำนักงานสลากกินแบ่งรัฐบาล

ระบบเกมสลากที่บริษัทฯ ให้บริการแก่สำนักงานสลากฯ พัฒนาโดยบริษัท GTECH Corporation
ประเทศสหรัฐอเมริกา โดยมีองค์ประกอบหลักที่เป็นส่วนที่สำคัญที่สุดของระบบเรียกว่า GTECH’s
Enterprise Series ซึ่งเป็นระบบแบบ “Open” ที่มีประสิทธิภาพสูงสุด
และยังเป็นระบบการบริหารการจำหน่ายสลากที่จะคงความทันสมัยในด้านเทคโนโลยี
ซึ่งสามารถรองรับการเปลี่ยนแปลงตลาดการจำหน่ายสลากฯ
และการเปลี่ยนแปลงทางเทคโนโลยีในอนาคตทั้งด้าน Software และ Technology
ได้เป็นอย่างดี โดยไม่มีความจำเป็นต้องเปลี่ยนระบบทั้งหมด การดำเนินการต่างๆ
จะอยู่ภายใต้การกำกับดูแลโดยสำนักงานสลากกินแบ่งรัฐบาล

-   การตลาดและภาวะการแข่งขัน

ในปัจจุบันบริษัทฯ
อยู่ระหว่างการประสานงานกับสำนักงานสลากกินแบ่งรัฐบาลในการที่จะเริ่มจำหน่ายสลากด้วยระบบเกมสลากออนไลน์ของบริษัทฯ
ตามสัญญาฯ โดยเร็ว

-   งานที่ยังไม่ได้ส่งมอบและโครงการในอนาคต

ปัจจุบันสำนักงานสลากกินแบ่งรัฐบาล ได้รับมอบเครื่องและระบบเกมสลากจากบริษัทฯ แล้ว
และอยู่ในระหว่างการตัดสินใจกำหนดวันให้เริ่มขายสลากออนไลน์ต่อไป

-   ลักษณะและการจัดหาผลิตภัณฑ์หรือบริการ

บริษัทฯ ร่วมทุนกับบริษัท บีพี ออยล์ จากสหราชอาณาจักรฯ
ดำเนินธุรกิจเป็นผู้ผลิตและจำหน่ายผลิตภัณฑ์น้ำมันหล่อลื่นเครื่องยนต์ ภายใต้เครื่องหมายการค้า
“คาสตรอล” (Castrol) และ “บีพี” (BP)
ซึ่งทั้งสองผลิตภัณฑ์มีศักยภาพทางการตลาดที่ต่างกันและเป็นที่นิยมของผู้บริโภค
วัตถุดิบส่วนใหญ่ที่ใช้ในการผลิตมาจากแหล่งภายในประเทศ บริษัทฯ
สามารถผลิตสินค้าที่มีคุณภาพและเพียงพอต่อความต้องการของลูกค้า อีกทั้งบริษัทฯ
มีการปรับปรุงและพัฒนาเทคโนโลยีสินค้าอยู่ตลอดเวลาเพื่อให้ได้สินค้าที่มีคุณภาพสูงสุดและเหมาะสม
หรือตรงตามความต้องการของลูกค้าได้มากที่สุด

พร้อมกันนี้ บริษัทฯ ได้ปรับปรุงแนวทางการกระจายสินค้า
โดยส่วนใหญ่ผ่านตัวแทนจำหน่ายของบริษัทฯให้กับลูกค้า เพื่อทำการจัดส่งสินค้าได้สะดวก ถูกต้อง
รวดเร็ว และง่ายต่อการควบคุมดูแลและเข้าถึงผู้บริโภคได้อย่างทั่วถึง

-   การตลาดและภาวะการแข่งขัน

ภาวะการตลาดมีการแข่งขันรุนแรง คู่แข่งขันยังคงใช้กลยุทธ์การตัดราคา จัดรายการโปรโมชั่น
และโฆษณาตามสื่อต่างๆ อย่างต่อเนื่อง บริษัทผู้จัดจำหน่ายน้ำมันหล่อลื่นเครื่องยนต์ 5
อันดับแรกในตลาด ได้แก่ Shell, PTT, Caltex, and Exxon/Mobil และบริษัท
บีพี-คาสตรอล (ประเทศไทย) จำกัด สัดส่วนในตลาดของทั้ง 5 บริษัทรวมกันประมาณ 65% และอีก
35% ประมาณ 200 บริษัท เป็นคู่แข่ง รายย่อย บริษัทฯ
ในฐานะที่เป็นหนึ่งในผู้นำและมีสัดส่วนในตลาดสูง
จึงต้องปรับเปลี่ยนกลยุทธ์และวิธีการต่างๆอย่างสม่ำเสมอ
เพื่อรักษาสัดส่วนในตลาดและรักษาผลประกอบการให้อยู่ในสภาวะที่ยังคงเดินหน้าต่อไปได้
และยังคงยึดหลักการเน้นคุณภาพของสินค้าและการบริการที่ดีเลิศให้กับลูกค้าและผู้บริโภค
เป็นปัจจัยในการประกอบธุรกิจที่สำคัญเสมอ

ลูกค้ากลุ่มเป้าหมาย คือ ลูกค้าทั่วไปที่มียานพาหนะในการเดินทาง และธุรกิจด้านการขนส่ง ทางบก
และทางทะเล รวมถึงอุตสาหกรรมต่างๆ ที่ใช้เครื่องจักรหนัก

-   โครงการในอนาคต

เป้าหมายในอนาคตของบริษัทฯ คือ เป็นผู้นำอย่างเด่นชัดในตลาดน้ำมันหล่อลื่นเครื่องยนต์
กลยุทธ์และนโยบายหลักในการขยายฐานลูกค้าให้เพิ่มมากขึ้น คือ การมุ่งเน้นในกลุ่มร้านซ่อม
และอู่รถอิสระสำหรับรถยนต์และรถจักรยานยนต์ โดยอาศัยความสัมพันธ์อันดี
และการพัฒนาให้กลุ่มร้านซ่อมเหล่านี้มีภาพลักษณ์ การบริการและรูปแบบที่โดดเด่นแตกต่างจากคู่แข่ง
และเป็นศูนย์บริการเปลี่ยนถ่ายน้ำมันเครื่องที่มีมาตราฐานภายใต้ชื่อ Castrol Auto Service
และ Castrol BikePoint

-   ลักษณะและการจัดหาผลิตภัณฑ์หรือบริการ

บริษัท บลูสโคป สตีล (ประเทศไทย) จำกัด และ บริษัท บลูสโคป ไลสาจท์ (ประเทศไทย) จำกัด
เป็นบริษัทร่วมลงทุนระหว่าง บริษัท ล็อกซเล่ย์ จำกัด (มหาชน) กับ บลูสโคป สตีล ลิมิเต็ด
(BlueScope Steel Limited)
ซึ่งเป็นบริษัทชั้นนำของออสเตรเลียที่มีการลงทุนมากที่สุดในประเทศไทย
และเป็นผู้นำระดับโลกด้านผลิตภัณฑ์เหล็กเคลือบ
ดำเนินธุรกิจในการผลิตและจำหน่ายผลิตภัณฑ์เหล็กเคลือบสังกะสี เหล็กเคลือบสี
และเหล็กเคลือบผสมระหว่างอลูมิเนียมกับสังกะสี
โดยมีโรงงานผลิตเหล็กที่นิคมอุตสาหกรรมมาบตาพุด
โรงงานเคลือบโลหะผสมด้วยวิธีการชุบร้อนแบบต่อเนื่อง และโรงงานเหล็กเคลือบสี
ปัจจุบันเป็นผู้ผลิตและจัดจำหน่ายแต่เพียงผู้เดียว ในส่วนของเหล็กเคลือบโลหะผสม ZINCALUME
ซึ่งเป็นเหล็กเคลือบโลหะผสมระหว่างอลูมิเนียมกับสังกะสี
มีประสิทธิภาพในการต้านทานการกัดกร่อนและการเกิดสนิม
มีอายุการใช้งานที่ยาวนานกว่าเหล็กเคลือบสังกะสีถึง 4 เท่าตัว และผลิตภัณฑ์เหล็กเคลือบสี CRP
FOODGRAGE
เป็นเหล็กเคลือบสีที่ได้รับการออกแบบเป็นพิเศษสำหรับการนำไปใช้งานเป็นผนังห้องเย็น
ได้รับการออกแบบให้ตรงตามเงื่อนไขของ USDA (United States Department of
Agriculture) เพื่อให้เหมาะกับสภาพการใช้งานของผนังห้องเย็นเป็นเวลานาน
ขณะเดียวกันยังเป็นผู้นำเทคโนโลยีด้านการผลิตเหล็กเคลือบที่ทันสมัยสำหรับอาคาร
และอุตสาหกรรมการก่อสร้าง รวมถึงเป็นผู้ผลิตเหล็กรีดขึ้น (roll former)
เพื่องานก่อสร้างอาคารและงานโครงสร้างอาคารเหล็กสำเร็จรูป (PEB)

-   การตลาดและภาวะการแข่งขัน

การเคลื่อนไหวของราคาเหล็กค่อนข้างผันผวนตามวิกฤตเศรฐกิจโลก โดยในช่วงไตรมาส 1-3
ราคาปรับตัวสูงขึ้น แต่ในช่วงไตรมาส 4 ราคาปรับตัวลดลงอย่างมาก
ตลาดภายในประเทศโดยรวมมีอัตราขยายตัวที่ลดลงและมีการแข่งขันสูง
เนื่องจากภาวะเศรษฐกิจในประเทศที่ชะลอตัวจากปัจจัยทางการเมืองส่งผลให้มีการเลื่อนการลงทุนในโครงการสาธารณูปโภค
(Mega Project) ของภาครัฐ ทำให้ผู้ประกอบการชะลอการลงทุน
ส่วนตลาดต่างประเทศยังคงชลอตัวอยู่เช่นกัน
ซึ่งเป็นผลจากการขยายตัวทางเศรษฐกิจของกลุ่มประเทศยุโรปมีแนวโน้มลดลงจากวิกฤตทางสถาบันการเงินในสหรัฐ
อย่างไรก็ตามผลิตภัณฑ์ของบริษัทฯ
ที่ผลิตขึ้นมีคุณลักษณะเด่นเฉพาะด้านตามความต้องการของกลุ่มลูกค้าในอุตสาหกรรมต่างๆ
ทำให้บริษัทฯ ยังคงได้เปรียบในการแข่งขัน
และสามารถเพิ่มสัดส่วนในการส่งออกสินค้าไปยังตลาดต่างประเทศ

-   โครงการในอนาคต

บริษัทฯ มุ่งเน้นการเพิ่มสัดส่วนในตลาดวัสดุก่อสร้างภายในประเทศ
โดยเฉพาะจากผลิตภัณฑ์ใหม่ที่มีคุณลักษณะเด่นเฉพาะด้าน ที่สามารถตอบสนองความต้องการลูกค้า
เช่น ผลิตภัณฑ์เหล็กเคลือบสังกะสี ZINCALUME และผลิตภัณฑ์เหล็กเคลือบสี CRP FOODGRAGE
รวมทั้งมุ่งเน้นการวิจัย และพัฒนาผลิตภัณฑ์อย่างต่อเนื่อง

-   ลักษณะและการจัดหาผลิตภัณฑ์หรือบริการ

บริษัท ไทยไฟเบอร์ออพติคส์ จำกัด (TFOC) เป็นบริษัทร่วมทุนระหว่างบริษัท ล็อกซเล่ย์ จำกัด
(มหาชน) และบริษัท บางกอก เทเลคอม จำกัด
ผู้ผลิตเคเบิลโทรศัพท์ตัวนำทองแดงชั้นแนวหน้าของประเทศไทย
ภายใต้การถ่ายทอดเทคโนโลยีการออกแบบและผลิตสายเคเบิลใยแก้วนำแสงระดับโลกจาก The
Furukawa Electric Co., Ltd. ประเทศญี่ปุ่น ตามมาตรฐานสากลเทียบเท่ากับ ITU
(International Telecommunication Union) G.652 D เป็นอย่างน้อย
สำหรับเส้นใยแก้วแบบ Single Mode เพื่อรองรับเทคโนโลยีการใช้งานในอนาคต
โดยไม่ต้องเปลี่ยนเคเบิลในภายหลัง นอกจากนี้บริษัทฯ ยังได้ผลิตเคเบิลใยแก้วนำแสงแบบ Multi
Mode

นอกจากนี้บริษัทฯ
ยังให้ความสำคัญกับปัญหาสิ่งแวดล้อมด้วยการออกแบบและผลิตผลิตภัณฑ์ที่เป็นมิตรกับสิ่งแวดล้อม
ตามมาตรฐานสากล ISO 14001 บริษัทฯ ได้การรับรองระบบคุณภาพ ISO 9001:2000 และ ISO
14001:2004 จากผู้ให้การรับรองระดับโลก BUREAU VERITAS (BVQI)

-   การตลาดและภาวะการแข่งขัน

ประเทศไทยยังมีความต้องการในการขยายเครือข่ายโครงข่ายโทรคมนาคม 3G
ความต้องการใช้งานอินเทอร์เน็ตความเร็วสูง (Broadband) มากขึ้นทั้งในและนอกสถานที่
การรับข้อมูลข่าวสารทั้งภาพและเสียง (Multi Media) ในอุปกรณ์ไฮเทคทั้งหลาย
ยังคงต้องอาศัยโครงข่ายใยแก้วนำแสงเป็นหลัก ดังนั้น
กระทรวงอุตสาหกรรมจึงได้ออกมาตรฐานบังคับ
มอก.สำหรับเคเบิลใยแก้วนำแสงให้ผู้ผลิตและผู้นำเข้าต้องได้รับใบอนุญาตทำผลิตภัณฑ์อุตสาหกรรมที่มีพระราชกฤษฎีกากำหนดให้ต้องเป็นไปตามมาตรฐานหรือนำเข้าสายเคเบิลใยแก้วนำแสงที่จำหน่ายในประเทศไทย
ซึ่งทางบริษัทฯ ได้รับใบอนุญาตให้ผลิตได้ครบทุกชนิดตามการใช้งานของลูกค้าในประเทศไทย

บริษัทฯ ได้ดำเนินการผลิตและจำหน่ายสินค้าให้กับหน่วยงานของภาครัฐ รัฐวิสาหกิจ และเอกชน
อีกทั้งได้รับการสนับสนุนจากบริษัทแม่ให้ดูแลตลาดอาเซียน โดยส่งออกสินค้าไปยังประเทศเวียดนาม
สิงคโปร์ อินโดนีเซีย เป็นต้น

ด้วยความต้องการของตลาดภายในประเทศยังคงมีสูงอยู่
ทำให้นอกจากต้องแข่งขันกับผู้ผลิตในประเทศแล้วยังมีคู่แข่งรายใหม่ๆ
จากหลายประเทศทั้งสหรัฐอเมริกา ยุโรป ญี่ปุ่น เกาหลี จีน และอินเดีย
โดยส่วนใหญ่ใช้ราคาเป็นปัจจัยหลักในการทำตลาด
ซึ่งลูกค้าที่ซื้อผลิตภัณฑ์ที่ไม่ได้มาตรฐานที่ดีพอต้องเสียหายจากโครงข่ายที่ไม่เสถียร
ไม่ได้ประสิทธิภาพเพียงพอ อายุการใช้งานน้อย ต้องบำรุงรักษาเปลี่ยนเคเบิลใยแก้วนำแสงใหม่
ทำให้ต้องลงทุนใหม่อีกครั้ง
เป็นการสูญเสียทั้งในส่วนของผู้ใช้งานเองและผลประโยชน์ของประเทศชาติ บริษัทฯ
ได้ดำเนินการเผยแพร่ให้ผู้ซื้อ ผู้ใช้ตระหนักในการเลือกลงทุน
การใช้ผลิตภัณฑ์ให้ถูกต้องตามวัตถุประสงค์ในการใช้งานของลูกค้าแต่ละรายเพื่อให้ได้ของดีมีคุณภาพตามความเหมาะสม

-   โครงการในอนาคต

บริษัทฯ ยังคงพัฒนาผลิตภัณฑ์เพื่อให้เหมาะสมกับการใช้งาน และงบประมาณของลูกค้าอย่างต่อเนื่อง
โดยได้ออกแบบผลิตภัณฑ์ใหม่ๆ ที่มีขนาดเล็ก เบา และถูก สำหรับงานบริการ นอกจากนี้
ยังได้พัฒนาผลิตภัณฑ์เพื่อรองรับโครงข่าย FTTX สำหรับตลาด Broadband เช่นกัน

  -----------------------------------------------------------------------
  หน่วยงานสนับสนุน

  -----------------------------------------------------------------------

-   หน้าที่และความรับผิดชอบของหน่วยงาน

กลุ่มฯ ดูแลรับผิดชอบด้านการเงิน บัญชี ธุรการ กฎหมายและระบบสารสนเทศ โดยประกอบด้วย
ฝ่ายบริหารการเงิน ฝ่ายบัญชีบริหาร ฝ่ายบริหารและธุรการ ฝ่ายการเงินและสินเชื่อ
ฝ่ายกฎหมายต่างประเทศ ฝ่ายกฎหมายและหลักทรัพย์ และฝ่ายระบบสารสนเทศ

-   ผลการดำเนินงานในปีที่ผ่านมาและโครงการในอนาคต

ในปี 2551 กลุ่มฯ ยังเน้นนโยบายการรักษาสภาพคล่องทางการเงิน
และจัดหาวงเงินสินเชื่อประเภทต่างๆ โดยคำนึงถึงอัตราดอกเบี้ยที่เหมาะสม
พร้อมทั้งเจรจาลดอัตราค่าธรรมเนียมการใช้วงเงินต่างๆ
เพื่อเป็นการลดต้นทุนทางการเงินให้กับบริษัทฯ
และเนื่องจากในปีนี้ประเทศประสบปัญหาทางการเมืองตลอดจนวิกฤตทางการเงินของสหรัฐฯ
ส่งผลกระทบต่ออัตราการขยายตัวของผู้ผลิตส่งสินค้าออกของไทย ทางกลุ่มฯ
ได้ร่วมกับกลุ่มธุรกิจดำเนินนโยบายการปล่อยสินเชื่อแก่ลูกค้าอย่างระมัดระวังและรอบคอบขึ้น
รวมทั้งให้คำปรึกษาแก่กลุ่มธุรกิจต่างๆ ให้ดำเนินการเร่งรัดเก็บหนี้ได้รวดเร็วยิ่งขึ้น นอกจากนี้กลุ่มฯ
ยังมีการควบคุมปริมาณสินค้าคงคลังให้มีการหมุนเวียนเร็วและในระดับที่เหมาะสมเพื่อป้องกันมิให้ใช้เงินทุนหมุนเวียนสูงเกินไป
รวมทั้งสนับสนุนฝ่ายต่างๆ
ในการให้ข้อมูลเชิงวิเคราะห์เพื่อการบริหารงานให้มีประสิทธิภาพมากยิ่งขึ้น
พร้อมทั้งติดตามงานโครงการต่างๆ ตั้งแต่เริ่มประมูลจนถึงงานแล้วเสร็จ
โดยใช้ระบบสารสนเทศช่วยในการทำงานให้รวดเร็วยิ่งขึ้น

กลุ่มฯ มีนโยบายในการพัฒนาบุคลากรอย่างต่อเนื่อง
โดยเน้นการพัฒนาด้านการทำงานอย่างสร้างสรรค์ เชิงวิเคราะห์และเชิงรุก
พร้อมทั้งติดตามศึกษากฎระเบียบข้อบังคับใหม่ๆ ที่ออกมาบังคับใช้

ในปี 2552 กลุ่มฯ ยังคงสนับสนุนฝ่ายต่างๆ ในการให้ข้อมูลเชิงวิเคราะห์ทางการเงิน
และพัฒนาระบบสารสนเทศอย่างต่อเนื่อง เพื่อประโยชน์ในการบริหารงานของกลุ่มธุรกิจ
และกำหนดทิศทางของบริษัทฯ
พร้อมทั้งให้การสนับสนุนงานด้านกฎหมายซึ่งมีความจำเป็นต่อการดำเนินธุรกิจของบริษัทฯ
และดูแลสภาพคล่องทางการเงินอย่างระมัดระวังมากขึ้น
ป้องกันผลกระทบจากวิกฤตทางการเงินของโลก

-   หน้าที่และความรับผิดชอบของหน่วยงาน

ฝ่ายฯ มีหน้าที่จัดซื้อจัดหาทรัพย์สิน และของใช้สิ้นเปลืองตามที่ฝ่ายต่างๆ แจ้งขอมา
รวมทั้งดูแลเรื่องการจัดจ้าง ซ่อมบำรุง ดูแลงานด้านสาธารณูปโภค ทุกประเภท เช่น ไฟฟ้า ประปา
โทรศัพท์ แม่บ้าน และพนักงานรักษาความปลอดภัย เป็นต้น นอกจากนี้ แผนกฯ
รับผิดชอบในเรื่องการตรวจนับทรัพย์สินประจำปีของ บริษัทฯ
รวมทั้งดำเนินการทำประกันภัยทรัพย์สินของบริษัทฯ ด้วย

-   ผลการดำเนินงานในปีที่ผ่านมาและโครงการในอนาคต

ฝ่ายฯ ปฏิบัติหน้าที่และให้บริการแก่ฝ่ายต่างๆ ซึ่งเปรียบเสมือนลูกค้าของฝ่ายฯ ด้วยความรอบคอบ
โปร่งใส และยึดถือตามหลักเกณฑ์และกฎระเบียบของบริษัทฯ อย่างเคร่งครัด
เพื่อให้การปฏิบัติงานเป็นไปด้วยความถูกต้อง รวดเร็วและมีประสิทธิภาพ
ฝ่ายฯสรรหาวิธีการและเทคโนโลยีต่างๆ เข้ามาประยุกต์ใช้ในการทำงาน ซึ่งในปี 2551 ฝ่ายฯ
เริ่มใช้ระบบการแจ้งค่าโทรศัพท์ออนไลน์ และการแจ้งงานบริการซ่อมบำรุงออนไลน์
ซึ่งปรากฏผลเป็นที่น่าพอใจ สำหรับปี 2552
ฝ่ายฯมุ่งเน้นการพัฒนาระบบงานและบุคลากรอย่างต่อเนื่อง
พร้อมทั้งเน้นคุณภาพและมาตรฐานในการให้บริการ เพื่อรองรับงานในอนาคต

-   หน้าที่และความรับผิดชอบของหน่วยงาน

ฝ่ายตรวจสอบภายในเป็นหน่วยงานอิสระ มีหน้าที่ในการตรวจสอบ กำกับดูแล
และควบคุมระบบการควบคุมภายในของบริษัทฯ และบริษัทในเครือ
ให้เป็นไปตามกฎระเบียบและกฎหมายที่เกี่ยวข้อง รวมถึงหน้าที่ในการตรวจสอบอื่นๆ
ตามที่ได้รับมอบหมาย อีกทั้งให้คำปรึกษา วิเคราะห์และประเมินผลการดำเนินงาน
ตลอดจนติดตามผลการตรวจสอบ เพื่อให้มั่นใจได้ว่ากระบวนการปฏิบัติงานและกิจกรรมต่าง ๆ
ที่สำคัญของบริษัทฯ
และบริษัทในเครือได้ดำเนินไปอย่างถูกต้องมีประสิทธิภาพและประสิทธิผลตามเป้าหมายที่วางไว้

-   ผลการดำเนินงานในปีที่ผ่านมาและโครงการในอนาคต

ฝ่ายตรวจสอบภายในได้ดำเนินการตรวจสอบ ควบคุม กำกับดูแลระบบการควบคุมภายใน
และให้คำปรึกษาทั้งทางด้านบัญชีและภาษีอากรให้แก่ฝ่ายต่างๆ ของบริษัทฯ และบริษัทในเครือ
รวมทั้งช่วยเหลือ และสนับสนุนการพัฒนาระบบงานของฝ่ายต่างๆ ภายในบริษัทฯ
ให้มีระบบการควบคุมภายในที่ดี ส่งผลให้งานต่างๆ ที่เกิดขึ้นบรรลุตามเป้าหมายของบริษัทฯ
ซึ่งการกำกับดูแลการปฏิบัติงานในเรื่องต่างๆ ต้องเป็นไปตามกฎระเบียบของบริษัท กฎหมาย
และข้อบังคับต่างๆ ของทางราชการ นอกจากนี้ ฝ่ายฯ ยังได้ร่วมกับหน่วยงานอื่นในบริษัทฯ
ทำการพัฒนาระบบการจัดการบริหารความเสี่ยงทั้งองค์กรให้มีประสิทธิภาพอย่างต่อเนื่อง
สนับสนุนผลักดันให้เกิดความร่วมมือในการบริหารความเสี่ยงทุกระดับขององค์กรอย่างเหมาะสมและมีประสิทธิภาพ
ในขณะเดียวกันยังคงให้ความสำคัญต่อข้อเสนอแนะหรือข้อคิดเห็นจากผู้สอบบัญชีภายนอก
เพื่อพัฒนาระบบงานของบริษัทฯ ให้มีประสิทธิภาพมากยิ่งขึ้น

นอกจากนี้ ทางฝ่ายฯ
ยังได้ให้ความสำคัญในการตรวจสอบและกำกับดูแลการทำรายการที่เกี่ยวโยงกัน
โดยจัดให้มีระบบการควบคุมและรายงานที่ชัดเจนสำหรับการทำรายการที่เกี่ยวโยงกัน
เพื่อให้เกิดความมั่นใจว่าบริษัทฯ
ได้มีการดำเนินการที่เป็นไปตามหลักเกณฑ์ของสำนักงานคณะกรรมการกำกับหลักทรัพย์และตลาดหลักทรัพย์
(ก.ล.ต.) และตลาดหลักทรัพย์แห่งประเทศไทย (ต.ล.ท.) แล้ว

จะเห็นได้ว่าบริษัทฯ ได้ให้ความสำคัญต่อการมีระบบการควบคุมภายในอย่างต่อเนื่อง
ตามแนวทางการกำกับดูแลที่ดีและตามหลักธรรมาภิบาล
โดยมีฝ่ายตรวจสอบภายในเป็นกลไกหลักในการสร้างเสริม
และควบคุมระบบการควบคุมภายในให้มีความเหมาะสมเพียงพอ

-   หน้าที่และความรับผิดชอบของหน่วยงาน

ฝ่ายฯ มีหน้าที่ดูแลและสนับสนุนการดำเนินกิจกรรมทางด้านประชาสัมพันธ์ โฆษณา
จัดกิจกรรมการตลาดและสังคม รวมทั้งดูแลงานด้านสื่อสิ่งพิมพ์ต่างๆ ที่สำคัญ เช่น ปฏิทิน
เว็บไซต์ของบริษัท และงานด้านศิลปกรรมต่างๆ

-   ผลการดำเนินงานในปีที่ผ่านมาและโครงการในอนาคต

ปี 2551 ฝ่ายได้ดำเนินการด้านงานประชาสัมพันธ์ โฆษณา
และกิจกรรมส่งเสริมการตลาดสนับสนุนกลุ่มธุรกิจต่างๆของบริษัทอย่างต่อเนื่อง ที่สำคัญเช่น
โครงการสลากออนไลน์ โครงการระบบรักษาความปลอดภัยสนามบินสุวรรณภูมิ
การเปิดตลาดกลุ่มธุรกิจการค้า การสอนเทคโนโลยีสารสนเทศและการสื่อสารแก่ผู้สูงวัย (OPPY)
รวมทั้งดูแลงานด้านศิลปกรรม สื่อสิ่งพิมพ์ต่างๆ ตลอด จนร่วมประสานงานกิจกรรมทั้งภายใน
และภายนอก เช่น งานชมรมกอล์ฟ ชมรมพนักงาน งานเลี้ยงรับรอง ถ่ายภาพ งานประชุมต่างๆ
และงานกิจกรรมร่วมกับหน่วยงานภายนอก ฯลฯ

สำหรับปี 2552 ฝ่ายฯ ยังคงให้บริการแก่กลุ่มธุรกิจภายในบริษัทล็อกซเล่ย์ และบริษัทย่อย
เป็นลำดับแรก โดยจะมุ่งเน้นงานทางด้านประชาสัมพันธ์ โฆษณา งานส่งเสริมกิจกรรมการตลาด
สังคมและงานติดต่อกับสื่อมวลชน เหมือนเช่นที่ผ่านมา

-   หน้าที่และความรับผิดชอบของหน่วยงาน

ฝ่ายฯ มีหน้าที่รับผิดชอบในการบริหารและพัฒนาทรัพยากรบุคคล โดยดำเนินการ
ประสานงานและให้คำปรึกษาในเรื่องการบริหารค่าจ้างและสวัสดิการ การสรรหาบุคลากร
การกำหนดกลยุทธ์ด้านทรัพยากรบุคคล โดยเฉพาะอย่างยิ่งในเรื่องการวางแผนและพัฒนาบุคลากร
ให้บรรลุตามภารกิจและวิสัยทัศน์ของบริษัทฯ
โดยเน้นการปรับตัวให้สอดคล้องกับสภาวะแวดล้อมและการแข่งขันทางธุรกิจ
เน้นการบริหารงานเชิงรุก และนำเทคโนโลยีสารสนเทศเข้ามาช่วยในการทำงาน

-   ผลการดำเนินงานในปีที่ผ่านมาและโครงการในอนาคต

ในระหว่างปี 2551 บริษัทฯ วางเป้าหมายในการนำระบบ Broad banding และ Competency
เข้ามาช่วยเสริมประสิทธิภาพการทำงานให้เต็มที่ โดยฝ่ายฯ
ได้ดำเนินการเรื่องการพัฒนาบุคลากรอย่างจริงจัง โดยเน้นให้เกิดการเพิ่มพูนทักษะ ความรู้
ความสามารถทั้งในเรื่องงานปัจจุบันและเตรียมความพร้อมสำหรับการเจริญเติบโตของบุคลากรในอนาคต
ฝ่ายฯ ยังให้ความสำคัญกับเรื่องการสืบทอดตำแหน่งงาน (Succession Planning)
โดยเฉพาะในระดับบริหาร เพื่อให้การดำเนินงานและธุรกิจของบริษัทฯ เป็นไปอย่างราบรื่น ฝ่ายฯ
ยังคงสานต่อการจัดกิจกรรมเพื่อส่งเสริมการสื่อสารภายในและกิจกรรมพนักงานสัมพันธ์ในรูปต่าง ๆ
เพื่อให้พนักงานได้มีส่วนร่วมมากขึ้น และมีความสัมพันธ์อันดีในหมู่พนักงาน อาทิเช่น
กิจกรรมส่งเสริมสุขภาพภายใต้ชื่อ “Health Update” กิจกรรมธรรมบรรยายภายใต้ชื่อ
“จากโต๊ะทำงานสู่ลานธรรม”

ในปี 2552 ฝ่ายฯ จะเน้นให้ความสำคัญกับการพัฒนาพนักงานทั้งในระดับบริหารและระดับปฏิบัติการ
โดยกำหนด Competency, Job Evaluation, Career Development
และเชื่อมโยงกับระบบการจ่ายค่าตอบแทนอย่างเป็นรูปธรรมมากขึ้น
เพื่อเสริมสร้างประสิทธิภาพและประสิทธิผลที่ดียิ่งขึ้น นอกจากนี้ ฝ่ายฯ จะเน้นการประสานงาน
การใช้ทรัพยากรของฝ่ายทรัพยากรบุคคลของกลุ่มล็อกซเล่ย์เพื่อให้เกิดประสิทธิภาพและประสิทธิผลมากที่สุด